
הכנסת העשרים
מושב שני
<פרוטוקול מס' 55>
מישיבת הוועדה לפניות הציבור
יום רביעי, י' באייר התשע"ו (18 במאי 2016), שעה 13:00
<סדר היום:>
<פניות ציבור בנושא ההיערכות להילולת הרשב"י במירון – ישיבת מעקב לישיבה שהתקיימה בנושא ב- 21.3.2016>
נכחו:

<חברי הוועדה:> 
ישראל אייכלר – היו"ר
מנחם אליעזר מוזס

<מוזמנים:> 
	עודד פלוס
	–
	מנכ"ל, המשרד לשירותי דת

	יוסף שוינגר
	–
	מנכ"ל המרכז הארצי לפיתוח המקומות הקדושים, המשרד לשירותי דת

	צביקה רוזן
	–
	המרכז הארצי לפיתוח המקומות הקדושים, המשרד לשירותי דת

	נצ"מ יוסי חמו
	–
	קצין אג"מ, מחוז צפון, משטרת ישראל, המשרד לביטחון פנים

	סנ"צ דוד בוהדנה
	–
	סגן ראש הזרוע המבצעית, אגף התנועה, משטרת ישראל, המשרד לביטחון פנים

	יצחק שבת
	–
	מחוז צפון, משטרת ישראל, המשרד לביטחון פנים

	בוסנה מהרט דסה
	–
	ע' יועמ"ש, המשרד לביטחון פנים

	דרור גנון
	–
	מנהל אגף בכיר תכנון, תפעול ורישוי תח"צ, משרד התחבורה והבטיחות בדרכים

	שירלי שמואל
	–
	עוזרת למנהל הרשות הארצית לתח"צ, משרד התחבורה והבטיחות בדרכים

	מיכאל רסקין
	–
	מנהל מרחב צפון, נתיבי ישראל

	זאב קשש
	–
	יו"ר ארגון איחוד והצלה

	רונן בשארי
	–
	סגן ראש אגף מבצעים, מד"א

	עמיר קינן
	–
	מנהל אגף התנועה, חברת "אגד"

	אלרן כהן
	–
	מנהל היסעים ותיור, חברת "סופרבוס"

	אבנר עורקבי
	–
	יו"ר ארגון אהב"ה, ארגון הנכים בישראל המיוחד

	חיים רבינוביץ
	–
	עוזר פרלמנטרי, חבר-הכנסת ישראל אייכלר

	אורי איגרא
	–
	תקשורת, גל"צ


	
	
	


לרשימת השדלנים שנכחו בדיון – ראו בקישור זה.

<מנהל/ת הוועדה:>
שלומית אבינח
<רישום פרלמנטרי:>
חפציבה צנעני
<פניות ציבור בנושא ההיערכות להילולת הרשב"י במירון – ישיבת מעקב לישיבה שהתקיימה בנושא ב- 21.3.2016>
<היו"ר ישראל אייכלר:>
אני פותח את הישיבה. תכף ארצה להציג את האנשים – כל אחד יציג את עצמו. אמרתי שהישיבה הזאת היא ישיבה אופטימית מסיבה פשוטה: קודם כול, בגלל אנחנו לפני. דבר שני – יש השנה איזו שהיא תחושה של רוח, של רעננות. כך אני מרגיש, וגם מנהלת הוועדה מרגישה, לפי התשובות שקיבלנו. אחרי הדיון הקודם שהיה לנו, כשהיו לנו המון  חששות כי מירון באופן טבעי מעורר חששות כי זה מקום מאוד צפוף וקטן וצריך להביא מאות אלפי אנשים, יש לנו תחושה, והלוואי שלא נתבדה, שיש השנה איזו שהיא היערכות יותר מאורגנת.
מה שאנחנו רוצים היום זה באמת לשמוע מהאנשים שנמצאים פה, מהמנכ"ל עודד, ממנהל המקומות הקדושים הרב שוינגר ומחמו. חמו, אחרי רוקני אתה הוותיק ביותר.

<סנ"צ דוד בוהדנה:>
אני דודו בוהדנה, סגן ראש הזרוע המבצעית של אגף התנועה. אני עושה את זה כבר 12 שנה.
<היו"ר ישראל אייכלר:>
גם אתה מהוותיקים.

נמצאים פה גם עמיר כמובן, אנשי מד"א, הרב קשש, ודרור גנון שבלעדיו שום דבר לא יזוז על הגלגלים. תציגו את עצמכם.
<שירלי שמואל:>
אני שירלי שמואל, העוזרת של מאיר חן.

<היו"ר ישראל אייכלר:>
זה חשוב. ראש הרשות שבאמת גם התייחס כול הזמן ובאופן הכי רציני לעניין. זו באמת משימה-משימה. 

עוד נמצאים: אלרן כהן מ"סופרבוס", מיכאל רסקין – מנתיבי ישראל, מע"צ.
בואו ונפתח בדברי המנכ"ל. אין לנו עדכונים.
<שלומית אבינח:>
אתה רוצה לומר מה היה בדיון הקודם?

<היו"ר ישראל אייכלר:>
נסכם מה היה בדיון הקודם, כי היום אנחנו בישיבת מעקב. הוועדה קיימה דיון בנושא ב-י"א באדר ב', ב-21 במרץ. ב-17 בינואר הייתה החלטת ממשלה מספר 1009, שיקום צוות בין-משרדי בהובלת המנכ"ל לשירותי דת, מר עודד פלוס. בישיבה הראשונה, שקיימה הוועדה בנושא, עדיין הצוות לא הוקם. בישיבה הקודמת הועלו הסוגיות הבאות:
היבטים כספיים – הייתה השאלה האם באמת הכספים שמיועדים להילולה הועברו. כל שנה היינו במצב שלא ידענו מה יהיה ומתי יהיה.
הייתה בקשה ביטחונית-בטיחותית לתאורת כבישי 89 ו-866. היו כבר קרבנות בכבישים האלה.

נציגי המשטרה, כוחות ההצלה וכיבוי-אש הסבירו שיש חשיבות גדולה לדרכי מילוט מבורמה א' לבורמה ב'. היה מדובר בסכנת נפשות, והיה נראה שכוחות הטבע לא יאפשרו את הפיתוח הזה. אבל, בגלל חשש לחיי אדם, החליטה הוועדה שצריך להסיר את ההתנגדות של רשות הטבע והגנים ושזה פיקוח נפש.
דובר הרבה על מחסור במקומות חניה, והיו מחלוקות תקציביות בין חברת "נתיבי ישראל" לגורמים האחרים.
הייתה השאלה של אוכלוסיית המוגבלים שמעוניינים להגיע באמצעות רכבי "עזר מציון".

הועלתה בקשה לדאוג למענה לרכבים הפרטיים שיגיעו מראש-פינה, טבעון, כרמיאל, צפת ומעלות, ושיהיו שאטלים ויעלו את האנשים. בשנה שעברה, מאז התחיל הנוהג לא לאפשר רכבים פרטיים, לא עברו השאטלים ואנשים נתקעו במקום.
הייתה בקשה להצבת ספסלים בתנאי שלא יגרמו לעיכוב התנועה של האנשים – להקל על אנשים מבוגרים, נשים וילדים.
בדיון הזה אנחנו רוצים לוודא שבקשות הוועדה התמלאו ולשמוע מה באמת התקדם. אני מבקש מהמנכ"ל עודד פלוס לפתוח.
<עודד פלוס:>
לפני שאפתח בדברים, אני חייב לומר הערה. אני נפגעתי. אני ראיתי אתמול פרסום ב"קול ברמה" שיש מישהו מחברי-הכנסת שמאוד-מאוד מעורבים בנושא מירון שמתגעגע לימים של משרד התיירות כשהתקציב עבר משרד התיירות. אני  חייב לומר שאני מקווה שגם אם עדיין הוא - - -
<היו"ר ישראל אייכלר:>
כשאומרים שיש איזה איש משטרה או שופט שעסוק - - - 
<עודד פלוס:>
מכתימים את כולם.
<היו"ר ישראל אייכלר:>
אז מכתימים את כולם.

<עודד פלוס:>
אוקיי, אבל אני מניח שאחרי שהוא ישמע את הסקירה הוא יגיד "את זה אני אמרתי? אחרי ששמעתי את הסקירה אני...".
<היו"ר ישראל אייכלר:>
הרב מוזס, אתה אמרת?

<מנחם אליעזר מוזס (יהדות התורה):>
בהחלט. אני מתגעגע. אני עדיין מתגעגע.

<היו"ר ישראל אייכלר:>
פשוט לא ידעתי על מה הוא מדבר. חשבתי שהפרוטוקול יחשוב שזה אני.
<מנחם אליעזר מוזס (יהדות התורה):>
אם המנכ"ל בא לבקש מאתנו שנדאג ל-2.5 מיליוני ש"ח – אתה זוכר את הישיבה הזאת? – וכשזה היה במשרד התיירות לא היו צריכים לבוא ולבקש 2.5 מיליוני ש"ח כי היה שם תקציב של מיליארד ש"ח ומה שמעבירים בתיירות ולא מסתכלים בקוקער לאן זה הולך ומה זה הולך בדיוק ובמשרד הדתות כל גרוש לדתות נבדק על-ידי פקידים לראות מה זה בדיוק, לאן זה הולך, מאיפה זה בא והאם באמת צריך את זה. ואתם יודעים מה התקציב של משרד הדתות - -
<היו"ר ישראל אייכלר:>
הוא פשוט - - -

<מנחם אליעזר מוזס (יהדות התורה):>
- - מול משרד התיירות? זה אפילו לא 10%. זה מה שאמרתי. אני מתגעגע לתקופה ההיא שכשהיינו צריכים למנהרה 19.5 מיליון, היה. היו צריכים למדרכות עוד 9.5 מיליונים– היה. היה למעלה מ-50 מיליון בתקופת משרד התיירות.
<היו"ר ישראל אייכלר:>
הרב מוזס, בוא ונעשה סדר בעניין.

<מנחם אליעזר מוזס (יהדות התורה):>
אז כך שאין מקום להיפגע. אדוני המנכ"ל, אתה עדיין לא היית, ואתה לא נפגע מזה גם כן.
<עודד פלוס:>
אני  חייב לומר שקודם כול זה נכון שאני באתי לבקש כסף, עזרה של חברי-הכנסת לגייס כסף, אבל בסופו של יום מאחר ולא קיבלתי עזרה דאגתי לכסף לעצמי. כול הכספים שרצינו, להבדיל משנים קודמות – אני רוצה עכשיו איזו שהיא תמונת מצב. זה מעניין אנשים, אז יש לי גם אורך רוח. אחת הבעיות שהיו למרכז הארצי למקומות קדושים כל שנה הייתה שהם לא יכלו להתחיל בעבודות כי היו להם חובות משנים קודמות. למרות מערכת היחסים המאוד-מאוד טובה שיצרו גם הרב שוינגר וגם ישראל דרעי עם הקבלנים שעובדים שם בשטח, הם היו באים ואומרים: עם כל הכבוד, אתם חייבים לנו כספים לא קטנים, מיליוני שקלים משנים קודמות. הפעולה הראשונה שעשינו היא שדאגנו לכסות את כול החובות של השנים הקודמות. זאת אומרת, לא היה קבלן שערב תחילת ההכנות להילולה היו חייבים לו שקל. לכן, כל מערכת היחסים מול הקבלנים הייתה אחרת לגמרי.

אנחנו הצלחנו, באותו צוות שהיושב-ראש דיבר עליו, שהמסקנות של הצוות הוגשו לשרים - - -

<היו"ר ישראל אייכלר:>
תזכיר לנו מי היה הצוות.

<עודד פלוס:>
אני עמדתי בראש הצוות, והיו נציגי המשטרה, נציגי משרד האוצר, נציגי משרד התחבורה וכול הגורמים הרלוונטיים, וכן המשטרה בשני הכובעים שלה: גם בכובע המבצעי וגם בכובע התנועתי.
גיבשנו, יחד עם האוצר, מסגרת תקציבית של 12 מיליון שקל: 10 מיליון שקל הגיעו מאגף התקציבים, ושני מיליוני שקל הגיעו מאתנו.
וזאת, בנוסף לתשעה מיליוני שקלים של תשתיות קבע – והכסף נמצא – שאנחנו בחרנו כרגע לא לבצע אותן כי פחדנו שאם אנחנו נתחיל לבצע אותן, והעבודות שם מאוד-מאוד מורכבות, אנחנו יכולים לפגוע בהילולה. הצלחנו לקבל הבנה מהמשטרה שלמרות שהעבודות האלה לא הושלמו, עדיין אפשר יהיה לקיים את האירוע באופן סדיר.
בנוסף, בעקבות שיחות שהיו לנו עם משרד התחבורה ומשרד האוצר, יש סכום של 3.2 מיליוני שקל שהם נותנים מענה לחלק מהדברים האלה שתכף אגע בהם.


אמרו לי אנשים שמבלים ומכירים את האתר של הרשב"י הרבה מאוד שנים, שמעולם, בשלב הזה של השנה, ההכנות לא היו במצב שהן היום, כשלמעשה בגלל שהיה כסף שום דבר לא נעצר והכול רץ.

אגיד עוד משפט: אנחנו היינו באיזה שהוא סיכום יחד עם השר במועצה האזורית מרום גליל, וישבו שם כל אנשי המשטרה, אנשי משרד התחבורה ואנשי ההצלה. אמר לי הרב שוינגר, שהוא מלווה את הדברים האלה הרבה מאוד שנים, שבדרך-כלל הפגישה הזאת שמתקיימת בסדר-גודל של שבועיים לפני ההילולה היא כר למחלוקות, להאשמות ולצעקות. פה כל אחד – מרמת מפקד המחוז שלא היה אתנו בסיכום אבל היה אתנו לפני זה, בהתחלה, שאגב הוא רק נכנס לתפקידו, והוא בסך-הכול שלושה חודשים או פחות מזה בתפקיד, וראו שהוא שולט במערכת – האווירה הייתה טובה, וכל אחד ואחד מהאנשים שדיבר לא התלונן, לא בכה ולא גלגל אחריות למישהו אחר אלא אמר: המשימות שלי הן אלה, אלה ואלה, וכולן בוצעו. עמדנו בלוחות-זמנים, ועשינו את כל מה שהתבקש.

עכשיו אני חייב להיות זהיר. אני אומר עוד פעם: אני מאוד-מאוד אופטימי, אבל אנחנו צריכים להיות זהירים ולא לטפוח לעצמנו על השכם לפני שהדברים נגמרו. בהחלט יכול להיות שיהיו תקלות. אנחנו מנסים, ניסינו למנוע אותם וניסינו לחזות מאותם מראש. כול ההיערכות שלנו מתחילתה ועד סופה הייתה שונה; גם אצלנו, גם במשטרה וגם בכוחות ההצלה לסוגיהם הייתה הפקת לקחים. אנחנו עבדנו עם חוברת מסודרת. הכול היה מראש, כולל תקציב, כולל פעולות לביצוע. הכול תוכנן ותואם מראש.

אני אתייחס לשאלות, למרות שנראה שאני אכנס גם לנושאים של אחרים כך שאני מתנצל מראש. לגבי הכספים, אנחנו מסודרים. יש לנו ליווי תקציבי לכול הפעולות שאנחנו אמורים לבצע. היום אנחנו כבר בסוף ביצוע, כך שאנחנו כבר יודעים שאנחנו מסודרים.
<היו"ר ישראל אייכלר:>
לגבי הביצוע, אני רוצה לציין לפרוטוקול שאני שלחתי את העוזר שלי, חיים רבינוביץ, שמלווה את מירון כול השנים, והוא אומר לי שהוא עוד לא ראה טמפו כזה של עבודה. הוא נתן לי חשק לבוא ולעשות סיור. אבל, היום נסע אבי לשם, אז אמרתי שאשאר אתכם פה.
<עודד פלוס:>
שירלי, אני חייב לומר שמצד אחד יש לנו איזה שהם ויכוחים קטנים על איזה 60,000 שקל. הגענו למצב שאנחנו מתווכחים על 60,000 שקל. אני אומר שאלה ויכוחים שממש מראים שאנחנו עכשיו נמצאים - -
<נצ"מ יוסי חמו:>
דמי כיס.
<עודד פלוס:>
- - בסגירות הסופיות של הדברים.
לגבי נושא תאורת כבישים 89 ו-866, הדבר הזה בוצע. מאחר ומי שביצע את זה הוא משרד התחבורה בכסף שאמנם אנחנו נתנו והשתתפנו בחלק מהתקציב, אני מציע שניתן להם את רשות הדיבור. אני חושב שזה יהיה לא יפה אם אני אקשור לעצמי כתרים שאני לא ראוי להם. אני מציע שדרור ושירלי יתנו קצת סקירה לגבי הנושא הזה או שאתם רוצים שאני אעשה את זה.
<היו"ר ישראל אייכלר:>
היות וזה נושא של פיקוח נפש, אני ממש רואה בזה זכות גדולה שהתאורה זאת נעשתה. היו הרוגים.

<סנ"צ דוד בוהדנה:>
היה הילד ביום שישי.

<היו"ר ישראל אייכלר:>
גם הילד ביום שישי, וגם לפני כמה שנים הייתה אישה מבוגרת. זה היה ליד אור הגנוז. יבורך כל מי שהיה בזה. ניתן לך לסיים את הסקירה.
<עודד פלוס:>
אני רואה שהם מבקשים שאני אגיד, אז אני אגיד, ברשותכם.

<היו"ר ישראל אייכלר:>
לא, את הסקירה הכוללת. אחרי זה נדבר.

<דרור גנון:>
הוא יכול לדבר על תקציבים. זה בסדר.

<עודד פלוס:>
למעשה, הציר הזה, שאנחנו מדברים עליו, זה הציר שמוביל מחניון צבעון דרך ספסופה למירון, צומת גוש-חלב ימינה. למעשה, בוצעו שם עבודות. אני חייב לומר לשבחו של משרד התחבורה שעוד לפני שעוד היה ברור שהכסף מגיע, הייתי בשטח וראיתי שעמודים כבר מוצבים והכבלים מתוחים. יש שם איזה שהוא פער קטן, שמבחינה הנדסית הבנתי - - -
<שירלי שמואל:>
זה פער שהוא בעייתי מבחינה משפטית. אלה קרקעות שצריך להפקיע אותן, ופשוט אי-אפשר להציב שם תאורה. זה 700 מטר.
<היו"ר ישראל אייכלר:>
אפשר לשים משהו זמני?
<שירלי שמואל:>
לא.
<עודד פלוס:>
כול המערכת זמנית.

<שירלי שמואל:>
הכול זמני.
<עודד פלוס:>
הרב אייכלר, אני מאמין: התנועה שם – בסופו של דבר, יש שאטלים שמגיעים. הרכבים הפרטיים חונים בחניון צבעון. קודם כול, חניון צבעון הורחב מאוד, וממש נכנסו המון פנימה והסדירו את כול העניינים.
<היו"ר ישראל אייכלר:>
אבל להגיע לצבעון זה רק דרך שלומי-נהריה, נכון?

<עודד פלוס:>
נכון.

<היו"ר ישראל אייכלר:>
בדיר אל-אסד אפשר לעלות או רק בראמי?

<קריאה:>
ראמי.

<סנ"צ דוד בוהדנה:>
ראמי, אבל זה חניון פעיל מאוד. גם בשנה שעברה הוא היה פעיל.
<היו"ר ישראל אייכלר:>
לא. צריך אולי להודיע – אולי משרד התחבורה – בקשר לתחבורה הציבורית.
<סנ"צ דוד בוהדנה:>
יהיה גם שילוט.

<היו"ר ישראל אייכלר:>
להודיע לבעלי רכב פרטי איך מגיעים לחניונים האלה.

<דרור גנון:>
לא נסגר השילוט.
<עודד פלוס:>
הבנתי שגם ה-waze מגיע. אנחנו מדברים על שלושה חניונים: חניון בכרמיאל, חניון בחצור וחניון בצבעון. אלה שלושת החניונים הרחוקים.
<קריאה:>
כרמיאל. 
<עודד פלוס:>
כרמיאל הוא קרוב.

<היו"ר ישראל אייכלר:>
יש מספיק מקום בכרמיאל?

<יוסף שוינגר:>
היה שם סיור אתמול והיינו בשטח, ואמרו לנו בעירייה שמבחינת כמות האספלט שהשקענו שם הם חושבים לפתוח שם שדה-תעופה.
<היו"ר ישראל אייכלר:>
החניון בכרמיאל יקלוט את כל אלה שבאים.
<יוסף שוינגר:>
מי שבא דרך צומת גולני או שבא מכביש עכו או צומת אחיהוד מופנה כמובן לכרמיאל. החניון הזה קיבל את השדרוג הכי-הכי רציני.
<היו"ר ישראל אייכלר:>
יהיו שאטלים שיעבדו כול הזמן מכרמיאל?
<יוסף שוינגר:>
ברור.

<קריאה:>
זה "אגד". 
<עודד פלוס:>

חניון צבעון – אני רוצה 'לסגור' את הפינה הזאת, כי אנחנו שם. למעשה, הייתי שם בתחילת השבוע, ועושים עכשיו את החיבור מהכביש, את ציר הירידה – ראיתי טרקטור שעובד שם – עם אספלט, והכול יהיה מסודר. זאת אומרת, הקטע הזה 'סגור'.

לגבי נושא חיבור בורמה א' ובורמה ב', לא נמצאים פה נציגי רט"ג.
<שלומית אבינח:>
הם אמרו שהעניין סודר ולכן הם לא מגיעים.
<עודד פלוס:>
סודר. אוקיי. נכון, זה סודר. הייתה לנו פגישה גם שאול גולדשטיין וגם עם מנהל המרחב שם. היה שיתוף פעולה. אנשים שמלווים זאת הרבה שנים אמרו: מעולם לא היה לנו שיתוף פעולה כך.
<היו"ר ישראל אייכלר:>
עכשיו אני מבין מה שהרמב"ן אומר, שסיפורי יציאת מצרים באים ללמד אותנו שגם דברים שבתוך הטבע הם נס. עכשיו אני מבין את זה בפרפראזה שדברים שבתוך שמורת הטבע, שהם אישרו דבר כזה, זה נס.
<נצ"מ יוסי חמו:>
זה לא היה כזה קל אתם. אבל, בסדר, הם עושים את העבודה שלהם – הם שומרים על הטבע.

<יוסף שוינגר:>
זה מראה שכל הנושא של רב שמעון זה מעל הטבע...

<עודד פלוס:>
לגבי המוגבלים, אני יודע שיש היערכות, ויוסי ידבר על זה.
אני רוצה לדבר על חידוש מסוים שנעשה השנה לגבי נושא החניונים – אני רוצה לחזור לסוגיית החניונים – ולגבי ההיערכות שלנו בחניונים: גם בחניונים הרחוקים וגם בחניון שלא מופעל על ידינו. יש חניון שמופעל על-ידי גורם פרטי בצומת מגידו, אבל אנחנו נתנו לו שם את כול הסיוע. יש שם ספסלים, מתקני שתייה ושטחי הצללה. כולנו נתפלל טוב שמזג האוויר לא יהיה כמו מזג האוויר בתחילת השבוע. במקרה, הייתי שם ופגשתי את העוזר של הרב אייכלר, והוא הסתובב אתי בחום של 43 מעלות. אני הרגשתי שאני כבר הולך להתעלף, והוא הסתובב שם. אני מקווה מאוד. ראיתי שהתחזית היא די מעודדת, עד כמה שאפשר לתת תחזית מראש.
<היו"ר ישראל אייכלר:>
הערת ביניים – לעובדות הוועדה, שלומית ומירב, הייתה איזו שהיא טענה: למה אותן, שעובדות כול כך קשה על מירון, לא לקחו לסיור הזה שחיים עשה שם? הרווחתן מזה שלא הייתן בחום של 43 מעלות.
<קריאה:>
זה היה חום בלתי נסבל.

<שלומית אבינח:>
אנחנו נשלים את החסר.

<דרור גנון:>
הם יגיעו אתנו לסיור מחר. אין מה להצטער.

<עודד פלוס:>
בסך-הכל התקציב שאנחנו טיפלנו בו זה 12 מיליון שקל ועוד 3.2 מיליון שקל, שזה 15.2 מיליון שקל.

<קריאה:>
דרך-אגב, 12 מיליון זה לא סופי, ויש עוד אי אלו - - -
<עודד פלוס:>
אוקיי. זה בנוסף לתשעה מיליוני שקלים לתשתיות קבע שעומדים ומחכים. בנוסף לזה יש כסף שקק"ל הכניסה לשם. אנחנו עושים עבודות בהסדרת הכניסה של עוד 350,000 שקל.
<קריאה:>
הסדרת ציר חירום.

<היו"ר ישראל אייכלר:>
את עניין הכסף כבר סיכמת. אני, למשל, כבר התבלבלתי. האזרח שעולה, שאני מייצג אותו עכשיו כי אני יושב-ראש הוועדה לפניות הציבור, מעניין אותו איך הוא יגיע עם האוטובוס, איך הכול יעבוד ולגבי התקציבים. בואו וניכנס יותר לפרטים המעשיים. התקציבים, אני כבר רואה שזה מכוסה ברוך ה'.
<דרור גנון:>
60,000 השקל הם באמת כסף קטן, אבל ההשלכה שלהם גדולה. מדובר בתמרור של כל האזור הבין-עירוני לכיוון מירון. הייתה פה אולי איזו שהיא אי-הבנה או אני לא יודע מה.
<עודד פלוס:>
דרור, אנחנו לא נריב על זה.

<דרור גנון:>
לא לריב, אבל אנחנו צריכים שזה ייפתר.

<עודד פלוס:>
זה ייפתר. אנחנו נפתור את זה.

<היו"ר ישראל אייכלר:>
תרשמי את זה, כדי שלא נשאיר פה איזה שהוא חור.

<שירלי שמואל:>
השילוט הבין-עירוני.

<דרור גנון:>
שילוט – זה אותו דבר. בבין-עירוני זה - - -

<מנחם אליעזר מוזס (יהדות התורה):>
השילוט בצומת גולני כבר סודר?

<סנ"צ דוד בוהדנה:>
איך יגיעו? בטח.

<דרור גנון:>
אם המנכ"ל אמר שזה פתור, זה פתור.
<עודד פלוס:>
לא נריב על זה.
<דרור גנון:>
אתה לא יודע מה עושים לנו. תודה.

<עודד פלוס:>
אני בא מהשוק הפרטי – 60,000 שקל אנחנו נוציא מהכיס.
<מנחם אליעזר מוזס (יהדות התורה):>
יש לי כמה שאלות. הייתי שם בשבת.

<היו"ר ישראל אייכלר:>
אבל, אתה דיברת קודם. אתה תדבר אחר כך. דרור, אני רוצה לשמוע על עניין התחבורה,  מה שמעניין את הציבור. איך מגיעים עכשיו מפה למירון? תנו, אתה או שירלי, סקירה מתומצתת כמה שאתה יכול.
<דרור גנון:>
קודם כול, ברשותך, אני רוצה להגיד תודה לעודד. באמת נעשתה עבודה יסודית ומורכבת מכל המרכיבים שנדרשו. הייתה פה עבודת מטה מסודרת, מה שלא היה ממש בשנים קודמות. הייתה גם לקיחת אחריות, וזה משהו שלא ממש היה בשנים האחרונות. באמת מגיעה מילה טובה למשרד הדתות ולמנכ"ל משרד הדתות שהגענו אפילו בשעות מאוד מאוחרות לפגישות אצלו. אז תודה רבה. מה שמגיע מגיע.
השנה, ככול שנה, אנחנו נפתח את האירוע הזה כבר בצהריים. מהצהריים יתחילו לעלות נסיעות מ-14 יעדים בארץ, כולל ירושלים, בני-ברק, רכסים, עפולה, חיפה ונתניה. יש השנה שני יעדים חדשים: ביתר עילית ומודיעין עילית, שנכנסות לתחבורה הציבורית. יש גם את אלעד ועוד אחרות. יש את חיפה, טבריה וכן הלאה.
בשנה שעברה אנחנו סיימנו את האירוע עם כמעט כ-7,000 נסיעות, שאלה מספרים אסטרונומיים.

<היו"ר ישראל אייכלר:>
כמה זה בנוסעים?
<דרור גנון:>
בממוצע זה 45 נוסעים בנסיעה. אפשר לעשות חשבון, וזו כמות לא קטנה.
<סנ"צ דוד בוהדנה:>
210,000.

<עודד פלוס:>
300,000. זה 7,000 כפול 45.

<היו"ר ישראל אייכלר:>
זה מאוד מעניין אותי, כי אומרים שיש חצי מיליון.
<דרור גנון:>
אין חצי מיליון. מבחינת היחסים, זה 80:20, כלומר אם אני מסתכל על התחבורה הציבורית לעומת האחרים אז זה 80% תחבורה ציבורית ו-20% זה המאוגדות והחברות. אנחנו צופים השנה גידול של כ-15%.
<היו"ר ישראל אייכלר:>
1,000 האוטובוסים הפרטיים זה רק 20%?
<דרור גנון:>
לא היה 1,000. היו 500 ומשהו. השנה גם יהיה כנראה פחות.
<היו"ר ישראל אייכלר:>
אז, אתה צריך להיערך ליותר.

<דרור גנון:>
אנחנו הגענו למקסימום. אנחנו כבר מגיעים למקסימום הקיבולת של האוטובוסים במדינת ישראל. אם לא נביא מירדן או ממצרים, אין לנו מאיפה להביא יותר. זהו, אנחנו כבר הגענו לקיבולות. "אגד" יכול לספר לך שבשוק הפרטי אנחנו מחפשים כל גלגל.
<נצ"מ יוסי חמו:>
יש אוטובוס משטרתי מחכה, אם אתם רוצים...
<דרור גנון:>
אנחנו שם. לפני יומיים החלה המכירה המוקדמת. אני יכול לתת איזה משהו קטן שיכול לעניין: ביום הראשון שפתחנו בבית-שמש כבר קנו 60 אוטובוסים. 3,000 איש קנו כרטיסים ביום הראשון. בביתר עילית זה קרוב ל-1,500 איש. ירושלים ובני-ברק זה הרבה פחות, אבל אנחנו מכירים את ירושלים ובני-ברק שם מתחילים רק בשבוע האחרון.
<היו"ר ישראל אייכלר:>
אם אתה במצב של מקסימום אוטובוסים, אתה מאפשר לחברות לשכור?
<דרור גנון:>
זה עם השכרה. אנחנו מדברים על כך שהמצב פה הוא שאנחנו לוקחים קרוב ל-1,500 אוטובוסים פרטיים מהשוק הפרטי. אנחנו נמצאים במצב של קיבולת מקסימום. ברגע שנגיע לרף, נעצור את המכירות; פשוט אין לנו אפשרות להוציא יותר אוטובוסים. אגיד לך יותר מזה: אנחנו גם מגיעים לקיבולות מקסימליות על ההר. ההר לא יכול כבר להכיל. די, זה- - -
<היו"ר ישראל אייכלר:>
את זה אמרו כשהייתי ילד. כבר אז זה היה מלא מלא.

<מנחם אליעזר מוזס (יהדות התורה):>
וזה יהיה יום חופש? ל"ג בעומר זה יום חופש, ואתה לא צריך הסעות לבתי-ספר.

<דרור גנון:>
לבתי-ספר נוסעים באוטובוסים עירוניים. אני לא יכול לקחת מירושלים למירון אוטובוס עירוני. זה לא רלוונטי בכלל. בנוסף, אנחנו גם מחויבים לשמור על רמת השירות הטובה של התחבורה הציבורית לכלל המדינה. אני לא יכול להשבית את מדינת ישראל.
<מנחם אליעזר מוזס (יהדות התורה):>
הייתם לוקחים אוטובוסים עירוניים מצפת למירון, כלומר מהמקומות הקרובים.
<דרור גנון:>
יש. זה 'סגור'.

<היו"ר ישראל אייכלר:>
האיש מגיע עם האוטובוס עד איפה? כל האוטובוסים מגיעים לחניון?

<דרור גנון:>
כל האוטובוסים מגיעים לחניון 3, מורידים את הנוסעים ועושים את המעגל לחניונים. יש את חניוני הרכב הפרטי שאתה מכיר, ומשם יהיו שאטלים שיעלו אותם לכיוון ההר. מצפת, שזה מרכז שמוביל המון מגיעים, יש שני מוקדי יציאה שמחולקים בצורה נכונה גם מבחינת הרזרבות התפעוליות.
<היו"ר ישראל אייכלר:>
זאת אומרת, השנה תעשו כבר גם מהאר"י הקדוש? גם שם תהיה יציאה, ולא רק בתחנה המרכזית שבמרכז העיר?
<שירלי שמואל:>
כן.

<היו"ר ישראל אייכלר:>
זה אחד הלקחים מהשנה שעברה.

<דרור גנון:>
בשנה שעברה זה עבד. אתה מדבר על לפני שנתיים. בואו ונעשה סדר: בשנה שעבר הכול תקתק כמו שעון שוויצרי. לפני שנתיים הייתה לנו בעיה - -
<היו"ר ישראל אייכלר:>
שהייתה יציאה מהעיר - - -

<דרור גנון:>
שכולם התנפלו עלינו שם, ואני חושב שזה היה מוצ"ש.
<היו"ר ישראל אייכלר:>
עכשיו זה יהיה מסודר בשני מקומות יציאה.

<דרור גנון:>
מסודר. בירושלים יש שבעה מוקדי יציאה.
<היו"ר ישראל אייכלר:>
איפה בירושלים?

<דרור גנון:>
בנווה יעקב, באזור המע"ר החרדי בהר חוצבים, ויש בגבעת שאול. בקיצור, יש בכל האזור. הכול פרוש.
<עמיר קינן:>
רמת שלמה, קמיניץ, הר נוף.
<דרור גנון:>
אנחנו לא ניתן לציבור להתנייד באוטובוסים עירוניים, זאת אומרת הציבור לא יצטרך לעשות מעברים גם באוטובוסים. יהיה לו שירות הרבה יותר נגיש.
<היו"ר ישראל אייכלר:>
אזור המע"ר החרדי – אתה מתכוון למלכי ישראל?

<דרור גנון:>
יהיה אוטובוס שעושה איסוף.
<היו"ר ישראל אייכלר:>
הוא יעשה איסוף להר חוצבים?

<דרור גנון:>
לא. מהר חוצבים הוא ייצא ויעלה למעלה. יהיו אוטובוסים שיאספו גם בתחנות. הרעיון הוא שייסע בעיקר רק מי שקונה כרטיסים.

<היו"ר ישראל אייכלר:>
כשהוא קונה כרטיס, יודעים איפה הוא רוצה לצאת?

<דרור גנון:>
זה לא רק איפה, אלא באיזו שעה, באיזה אוטובוס ואיפה הוא עולה ואיפה הוא יורד  – הכול. יש את צבע הכרטיס. הכול מסודר.
<היו"ר ישראל אייכלר:>
תיאורטית, יהודי שגר בקטמון קונה כרטיס, איך הוא מגיע להר חוצבים או לתחנת היציאה?
<דרור גנון:>
הוא יגיע לכניסה לעיר ויעלה מהכניסה לעיר או שהוא יגיע להר חוצבים או שהוא יגיע לאחד היעדים האחרים.
<עמיר קינן:>
הוא קונה מראש לנקודת היציאה שהוא בוחר מראש. יש שבע נקודות יציאה לעיר.
<היו"ר ישראל אייכלר:>
הוא יודע שהוא צריך להגיע מקטמון.

<עמיר קינן:>
הוא בוחר לעצמו איזו נקודת יציאה שהוא רוצה, באחת בשבע הנקודות, הוא קונה ובא לשם.
<דרור גנון:>
קטמון תהיה קרובה לו. אין בעיה. לא הייתה לנו.

<היו"ר ישראל אייכלר:>
כמשרד התחבורה, דאגתם שלא יהיו משאיות? הרי יש הרבה עבודות בכביש.
<סנ"צ דוד בוהדנה:>
לא יהיו עבודות בכביש.

<דרור גנון:>
לא יהיו. זה גם וגם.

<היו"ר ישראל אייכלר:>
לא רק עבודות בכביש. אני רוצה לציין שאבא שלי ציין השנה את היובל ולא יודע כמה עבודה שם, והוא אמר לי שבשעתו הוא היה מדבר עם מע"צ או עם המשטרה שמשאיות כבדות שהיו עושות אז את דרכן בכבישי הגליל ביום ל"ג בעומר ייסעו בדרך אחרת. אתם עושים את זה השנה?
<נצ"מ יוסי חמו:>
בשנה שעברה הייתה לנו בעיה בכלל עם  תרגיל צבאי.
<סנ"צ דוד בוהדנה:>
השנה לא יהיה. השנה יהיה יותר נורמלי.

<דרור גנון:>
חשוב להגיד פה מילה טובה למשטרה. המשטרה עושה עבודה לילות כימים בכול מה שקשור לטיפול בהר. יש שיתוף פעולה מלא והדוק, ואני מתייחס למשרד התחבורה כי בסוף אנחנו מייצגים את משרד התחבורה. משטרת ישראל, מגיע לה כל הכבוד על הרצינות ועל אופי הטיפול שהוא מדהים.
<היו"ר ישראל אייכלר:>
בכל אופן, מבחינת משרד התחבורה, אתם ערוכים ומוכנים בעזרת ה'.

<דרור גנון:>
מוכנים. על ההר עצמו אנחנו פותחים חדר מצב מסודר, ויישבו בו נציגים של כול המפעילים, ויהיו שם מסכים כולל כל - - -
<היו"ר ישראל אייכלר:>
יש פניות ציבור בעניין מחיר ההלוך-חזור. יש פתרון לזה או שחבל על הזמן?
<דרור גנון:>
מה הבעיה?
<היו"ר ישראל אייכלר:>
יש אנשים שאומרים שהם רוצים לנסוע רק דרך אחת ולשלם על דרך שנייה.
<דרור גנון:>
אי-אפשר. כל האנשים שהלכו וחזרו – אני לא מכיר – הבעיה שלנו היא אחרת.
<היו"ר ישראל אייכלר:>
אחד רוצה לחזור אחרי יומיים, במוצאי-שבת.

<דרור גנון:>
לא. את זה הוא יכול לעשות בלי קשר.

<היו"ר ישראל אייכלר:>
אותו כרטיס של הלוך-חזור זה לשלושה ימים?

<דרור גנון:>
כן, אפשר לחזור גם אחרי יומיים.

<היו"ר ישראל אייכלר:>
גם מוצאי-שבת?

<דרור גנון:>
בטח. אין לו את הבעיה הזאת.

<היו"ר ישראל אייכלר:>
היו לנו פניות כאלה.
<דרור גנון:>
הבעיה שלנו היא אחרת. יש כאלה שהולכים לישון בצפת ורוצים לחזור לירושלים בלילה, שזה פתאום עוד איזה 20% שאנחנו ממלאים אוטובוסים ולא יודעים מאיפה הם באו. אנחנו יודעים לתת מענה כמה שאפשר לכל הפניות.
<היו"ר ישראל אייכלר:>
יש פתרון.

<דרור גנון:>
יש לנו השנה הערה אחת קטנה חשובה – יש לנו עומס מאוד גדול על טרמינל 1. כרגע אנחנו עושים סימולציות לבחון את כול ההתנהלות.
<היו"ר ישראל אייכלר:>
איזה טרמינל?

<סנ"צ דוד בוהדנה:>
זה הטרמינל הצהוב.

<דרור גנון:>
זה הטרמינל הצהוב. אנחנו בוחנים איך אנחנו מנהלים את זה. יכול להיות שאנחנו נדלל שם קצת. נראה איך נתנהל. באופן עקרוני, יהיו המון בעלי תפקידים. בכלל בפרישה של מפעילי התחבורה הציבורי יש קרוב ל-250 בעלי תפקידים, שזה המון. משרד התחבורה לבד מעמיד משהו כמו - -
<שירלי שמואל:>
22 עובדים.

<דרור גנון:>
- -22 עובדים. אני אומר לך: אף פעם לא היה דבר כזה.

<חיים רבינוביץ:>
יבוא לראות את החמ"ל שלכם.

<דרור גנון:>
אתה צריך אישור כניסה. תדאג לזה מראש.
<היו"ר ישראל אייכלר:>
אם חיים ירצה, יהיה לו. הוא צוחק.

<דרור גנון:>
בסך-הכול, הכול בסדר.

<היו"ר ישראל אייכלר:>
נקווה שזה יצליח.

המשטרה, בבקשה.

<נצ"מ יוסי חמו:>
אני יוסי חמו, קצין אג"מ מחוז צפון. אני אציג, בשם המשטרה. בוהדנה, אם תרצה להוסיף, אז בסוף. קודם כול, חבר הכנסת אייכלר, לגבי מה שהעלית על התאורה, ב-89 ו-866 זה בהחלט בטיפול, ובהחלט ההתערבות שלכם ותשומת הלב נתנו את שלהן.
החיבורים של בורמה א' ובורמה ב' הסתיימו היום. זה לא שרט"ג היו כול כך קלים. אני חושב שלמרות שהם לא פה, צריך לציין אותם. התפקיד שלהם הוא לשמור על הטבע. אין מה לעשות, כל אחד עושה באמת את התפקיד שלו. בסוף הם מבינים שחיי אדם קודמים לכול.
<היו"ר ישראל אייכלר:>
כנראה שהם הבינו שבטבע יש יצורים דו-רגליים שגם להם יש איזה שהם צרכים. אלה בני-אדם, אם הפרוטוקול לא יבין.
<נצ"מ יוסי חמו:>
אנחנו עשינו את המעבר בין הצירים בצורה כזו שבהחלט תהיה עבירוּת גם, חלילה, בחירום וגם בשגרה.
לא יהיה מחסור בחניות. אני לא מעריך שיהיה מחסור בחניות. נכון שזה יהיה עמוס. יכול להיות שנצטרך לחפש אלטרנטיבות אם החניה של כרמיאל תתמלא, אבל גם לזה ניתן את המענה. השנה, החניון של צבעון גם הרבה יותר גדול ומשמעותי בזכות התוספות ומה שהמרכז למקומות הקדושים ומשרד הדתות השקיע.
<היו"ר ישראל אייכלר:>
מי שמגיע מאליפלט יופנה לחצור?

<נצ"מ יוסי חמו:>
כן. צריך להבין שכול נושא התנועה מדורג. מה זאת אומרת? במידה ועמוס במקום אחד, התנועה במעגל הרחוק כבר מפנה את האנשים, ואין להם ברירה. הם מופנים, אם הם בדרך למלון, אך ורק לפי הנחיות של התנועה.
<היו"ר ישראל אייכלר:>
ובחצור יחכה לו שאטל?

<נצ"מ יוסי חמו:>
כן.

לגבי נושא אוכלוסיות נזקקות שהעלית, יש 12 אמבולנסים של "עזר מציון" וארבעה אמבולנסים של "לב מלכה". אנחנו אפשרנו השנה הרבה יותר כלים למען ציבור הנכים, הקשישים והתשושים, כדי לעלות. יחד עם זאת, אני אמרתי ואני אומר שאנחנו השנה מתייגים אותם כדי שבאמת אך ורק אותם רכבים, שאנחנו מרשים להם לעלות ולרדת כל הזמן כדי להעלות ולהוריד את האנשים הנזקקים האלה, הם אלה שינועו ולא אחרים שהם, לצערי, מתחזים.
הצבת ספסלים – אולי כדאי שהרב שוינגר יענה בחלק שלו. אנחנו אפשרנו איפה שאין סכנה או מכשול לציבור.
<היו"ר ישראל אייכלר:>
אבל שמתם ספסלים.

<קריאה:>
אנחנו מכוונים את התנועה, הם שמים ספסלים - - -
<היו"ר ישראל אייכלר:>
לא. אבל אז אמרת שהם לא מרשים לך בגלל - - -
<יוסף שוינגר:>
הם באמת לא הרשו בהרבה מקומות.

<היו"ר ישראל אייכלר:>
אבל יש מקומות ששמת – כך סיפרו לי.

<יוסף שוינגר:>
אם תתנו לי לדבר, אספר.

<היו"ר ישראל אייכלר:>
ניתן לך.

<דרור גנון:>
שוינגר, דיברנו במקומך.

<נצ"מ יוסי חמו:>
אסיים בחלק שלנו. אנחנו כבר התחלנו את המבצע. אנחנו בתוך המבצע, ומיום ראשון האחרון נכנסנו, וזה נקרא: שלב א'. יש שם כוחות שתפקידם לוודא שלא יהיו התנחלויות במקומות שאסור להתנחל. אנחנו  יודעים שעם ישראל מגיע הרבה לפני. דואגים לנושא התשתיות, כדי שיוכלו לעבוד ולהקים את כל מה שצריך להקים ואת נושא האבטחה.
היום קיימנו סטטוס אחרון כדי לראות שאנחנו מוכנים לשלב העיקרי. בשבוע הבא יעבדו 5,000 שוטרים מיום ראשון עד יום ראשון שלאחר מכן, כי מבחינתנו מבצע מירון לא מסתיים ביום חמישי בלילה אלא הוא ממשיך גם ביום שישי, בשישי-שבת במושב, כמובן עם ההיתרים והמגבלות של שמירת השבת, וגם ביום ראשון כולל כדי לאפשר לכל מי שנשאר לצאת. לכן, יעבדו 5,000 שוטרים במשך שבוע.
<היו"ר ישראל אייכלר:>
איך אתה שולט על 5,000 שוטרים? עומד איזה שוטר עייף בשמש, לא שומע מה אומרים לו ולא רואה שום דבר – איך אתה מתקשר אתו?
<נצ"מ יוסי חמו:>
קודם כול, יש שדרת פיקוד מאוד-מאוד ברורה מרמה של מפקד המחוז ועד רמה של מפקדים זוטרים.
שנית, כל שוטר מקבל דף הנחיות והסבר ברור, כולל הסבר לאן הוא בא, מה זה מבצע מירון ומה זו ההילולה כדי שיבין. מעבר לכך, יש תפקיד ספציפי.
שלישית, אנחנו מרעננים את השוטרים כדי שלא יהיה מצב ששוטר יעמוד 12 שעות באותו מקום.
<היו"ר ישראל אייכלר:>
בדיוק. הוא נהיה עצבני ולא שומע ולא רואה כלום.

<נצ"מ יוסי חמו:>
אנחנו מרעננים אותם, וכל שלוש-ארבע שעות מחליפים להם עמדות. גם יש לנו את הדרכים שלנו לפקח ולבקר.
אנחנו כן מבקשים מציבור החוגגים – ואני מנצל את ההזדמנות – להישמע להוראות של המשטרה ושל כוחות ההצלה. בסופו של דבר, זה מבצע מורכב ומסובך. זה נכון כל מה שנאמר פה, ואנחנו משתתפים באמירה שהשנה באמת יש שיתוף פעולה ויכולות, תכל'ס יכולות להביא תקציבים ולהביא את מה שאנחנו מבקשים. יחד עם זאת, המבחן הגדול יהיה מבחן המציאות ומבחן האירוע עצמו, ולצורך כך אנחנו זקוקים לסיוע של הציבור: איפה שאסור להיכנס – אסור להיכנס. שיבינו שאנחנו לא עושים את זה כדי להרע למישהו אלא כדי לשמור על חיי אדם.
<היו"ר ישראל אייכלר:>
אני רוצה לנצל את ההזדמנות, בשם הוועדה כולה וכל האנשים שעוסקים בזה כל השנה ובשנים האחרונות, ולהודות לניצב - -
<סנ"צ דוד בוהדנה:>
תנ"צ. אוטוטו תנ"צ.
<נצ"מ יוסי חמו:>
כרגע, אני ניצב משנה.

<היו"ר ישראל אייכלר:>
תנ"צ. אם אמרתי "ניצב", זה גם יגיע. 
- - לתת-ניצב חמו שבמשך שנים זכה לשרת את רבי שמעון בר יוחאי ואת האנשים שבאו לפה, וכל הברכות יחולו על ראשו.
<עודד פלוס:>
באותה הזדמנות, צריך להודות לאילן מור מאגף התנועה, - -
<קריאה:>
נכון.

<עודד פלוס:>
- - שיהיה עכשיו נציג המשטרה בארצות-הברית. אנחנו ניצלנו את ההזדמנות ובירכנו אותו.

<מנחם אליעזר מוזס (יהדות התורה):>
אחרי ל"ג בעומר.
<נצ"מ יוסי חמו:>
קיבלנו הנחיה: עד אחרי מירון אף אחד לא זז. קודם כול, כל אחד עושה את המצווה.
<היו"ר ישראל אייכלר:>
אגב, בשנים האחרונות באים מאמריקה כל כך הרבה אנשים לל"ג בעומר, שצריך שם נציג משטרה.

<דרור גנון:>
בשנה שעברה היו הרבה תיירים.

<היו"ר ישראל אייכלר:>
בוהדנה, בבקשה.

<סנ"צ דוד בוהדנה:>
 קודם כול, הנחת היסוד שלנו היא שהשנה זה יהיה יותר משנה שעברה, וזאת בעקבות שני דברים: דבר אחד – הרפורמה בתחבורה הציבורית; הדבר השני – ההצלחה שהייתה בשנה שעברה.
<היו"ר ישראל אייכלר:>
תאמר את שמך.

<סנ"צ דוד בוהדנה:>
אני דודו בוהדנה.

<קריאה:>
סגן ראש הזרוע המבצעית.

<סנ"צ דוד בוהדנה:>
בדרך-כלל, אני עובד שם.

<היו"ר ישראל אייכלר:>
כבר 13 שנה.

<סנ"צ דוד בוהדנה:>
דבר שני – בעקבות הלקחים של השנה שעברה, השאטלים בחלקם יחולו עד הבוקר כדי שאנשים לא ייתקעו בהר. מיום חמישי בלילה עד הבוקר זה יהיה ויקחו את האנשים. למרות שאנחנו נכריז ונגיד להם שב-22:30 נגמרת - - -
<דרור גנון:>
סליחה. רק תיקון – זה לא עד הבוקר. בעיקרון, ב-22:00 אנחנו מפסיקים. ב-24:00 אנחנו אוספים את האחרונים. תתחדש התחבורה הציבורית מתוגברת מאוד ביום שישי. אבל, בין חמישי בלילה לשישי בבוקר זה - - -

<היו"ר ישראל אייכלר:>
רגע, רגע. אתה מדבר על יום חמישי בלילה? אתה חייב; תולדות אהרון גומרים בקושי ב-24:00.
<דרור גנון:>
לתולדות אהרון אין בעיה. הם בחניון החסידויות.
<היו"ר ישראל אייכלר:>
אבל, כל זמן שיש נוסעים, אתה צריך לשים - - -

<דרור גנון:>
אנחנו, בדרך-כלל, 'מנקים' את כל הנוסעים. סביב 23:30 כבר כל העסק הזה נקי.

<סנ"צ דוד בוהדנה:>
גם אנחנו נעלה למעלה את האוטובוסים כדי שיורידו נוסעים.

<דרור גנון:>
אין בעיה.
<סנ"צ דוד בוהדנה:>
בוא ונגיד כך: לא ייתקע מישהו על ההר.

<היו"ר ישראל אייכלר:>
זה מה שאנחנו רוצים.

<קריאה:>
צריך להיות שאטל במוצ"ש - - -
<היו"ר ישראל אייכלר:>
אני אדבר על מוצ"ש.

<דרור גנון:>
תהיה תחבורה ציבורית - - -
<היו"ר ישראל אייכלר:>
אצלנו קוראים לזה: ליל שישי. למרות שהיום בישראל הולך הלילה אחרי היום וקוראים לליל שישי "ליל שבת", יום  חמישי בלילה זה ליל שישי, וליל שבת זה ליל שבת. אני רוצה שבכל הליל שישי אם יש קבוצת אנשים שצריכה לרדת – לא תהיה בעיה שאין להם אוטובוס. על זה יש לך 22 אנשים. אחד מהם יהיה ממונה לראות: אם יש צורך – יורידו אוטובוס, ואם אין צורך – אז לא צריך.
<דרור גנון:>
כולנו שם.
<שירלי שמואל:>
שלושה ימים.
<היו"ר ישראל אייכלר:>
אתה כבר תישן אז.

<דרור גנון:>
אני לא ישן. אני שלושה ימים שם. אני כל הזמן נמצא שם.
<שירלי שמואל:>
שלושה ימים רצופים.
<קריאה:>
אני מבטיח לך שהוא לא יישן.

<דרור גנון:>
אני שם כל שנה.
<קריאה:>
במירון יש סיסמה: אם אני לא ישן, אף אחד לא ישן.

<סנ"צ דוד בוהדנה:>
לגבי יום חמישי, אני אומר את זה שוב: לא יהיה אדם שייתקע על ההר וירצה לרדת לאחד החניונים. הוא לא ייתקע.
<היו"ר ישראל אייכלר:>
מצוין.

<סנ"צ דוד בוהדנה:>
אנחנו ניתן לזה את הפתרון כל הזמן.

<שלומית אבינח:>
יש שילוט? לא הייתי שם אף פעם.
<חיים רבינוביץ:>
יש מסכי לדים עם כל הצבעים.

<שירלי שמואל:>
הכול.

<דרור גנון:>
דיסקוטק אחד גדול.
<סנ"צ דוד בוהדנה:>
הכול. אנחנו נעבוד - - -

<מנחם אליעזר מוזס (יהדות התורה):>
לא הייתם ברשב"י?

<שלומית אבינח:>
אני לא הייתי אף פעם.

<היו"ר ישראל אייכלר:>
כדאי שתהיו.

<קריאה:>
זו תקלה שלכם, וכדאי - - -

<קריאה:>
זו תקלה מבצעית.

<מנחם אליעזר מוזס (יהדות התורה):>
זו המקום המתויר מספר שניים.

<היו"ר ישראל אייכלר:>
ישנו ויכוח בתלמוד מי גדול יותר: מי שמצוּוה ועושה או מי שאינו מצוּוה ועושה? יש אנשים שהם פטורים, אבל הם עושים את זה מרצון. ברור שמי שאינו מצוּוה ועושה הוא הרבה יותר חשוב כל זמן שהוא עושה את הדברים. אני רוצה להגיד ששלומית ומירב ואני הוועדה עושים את זה כמי שאינם  מצוּוים כי הם לא ראו שם ולא היו שם. מי שכבר היה שם כבר 'נתפס' והוא כבר מצוּוה. אבל, הם עוד לא מצווים, והם עושים את זה במסירות. כול העבודה שאתם רואים בחודש האחרון היא שלהם. אני לא רוצה להגיד לפרוטוקול שאתן חייבות להיות שם, אבל בעזרת ה'.
<שלומית אבינח:>
חיים, עליך...

<סנ"צ דוד בוהדנה:>
אני יכול להגיד שכול השינוי שעשינו בשנה שעברה עם הלדים, הצבעים, הכריזה וזה שמדברים בשלוש שפות, זה באמת - - -
<נצ"מ יוסי חמו:>
רבינוביץ אומר שלא תשכח את הדגלים. תציין את הדגלים.

<סנ"צ דוד בוהדנה:>
הדגלים והכול.

<שירלי שמואל:>
יש אנגלית.

<סנ"צ דוד בוהדנה:>
זה שובר שוויון שהיה.

<נצ"מ יוסי חמו:>
חיים שולט בפקודה יותר טוב מאתנו. הוא מתקן אותנו.
<סנ"צ דוד בוהדנה:>
אנחנו נמשיך עם המערך, כאשר במוצאי-שבת אנחנו חוזרים למערך מתוגבר כדי לתת פתרון לאלה שרוצים במוצאי-שבת ללכת הביתה – מה שלא היה בשנה שעברה. הפקנו לקחים, וזה יהיה במוצאי-שבת וביום ראשון.
אני עדיין לא ראיתי את הפתרון לגבי השילוט, וזה קריטי.

<נצ"מ יוסי חמו:>
המנכ"ל אומר שזה ייפתר.
<סנ"צ דוד בוהדנה:>
זה קריטי, כי אנחנו חייבים לראות זה, כי אנשים לא יידעו איך להגיע.
<היו"ר ישראל אייכלר:>
עודד אמר שזו לא תהיה הבעיה – הצד הכספי.
<עודד פלוס:>
אני חייב לומר שאמרו לנו שיירדו מזה, ועכשיו הבנתי שזה חזר. אז אנחנו - - -

<היו"ר ישראל אייכלר:>
יסתדרו.

אתה סיימת?

<סנ"צ דוד בוהדנה:>
עוד קצת. אני רוצה באמת להגיד תודה על הרצינות של המנהלת של משרד התחבורה. זה לא היה. אני מכיר את מאיר הרבה שנים, וזה באמת לא היה. רואים את הרצינות של המנהלת, וגם של המרכז למקומות הקדושים, ובואו נחסיר אותם כי הם באמת עשו עבודה מדהימה יחד עם דרעי. למרות שהוא 'חופר' לנו, זה בסדר.
<יוסף שוינגר:>
דרעי ישראל.

<קריאה:>
כן, ישראל.

<היו"ר ישראל אייכלר:>
אני רוצה להודות לך על השעות והימים שאתה בשטח בשמש. תדאג שיהיה מזג אויר טוב כך שכולנו - - -
<נצ"מ יוסי חמו:>
בינתיים, זה נראה טוב.

<היו"ר ישראל אייכלר:>
אני רוצה לציין שהרב מוזס הגיע, למרות שיש לו עכשיו פדיון הבן. כולנו מאחלים לו מזל טוב להולדת הנכד.
<מנחם אליעזר מוזס (יהדות התורה):>
הנין.

<היו"ר ישראל אייכלר:>
הנין. בלי עין רעה.
<מנחם אליעזר מוזס (יהדות התורה):>
להודות לרבי שמעון. ידידים, חברים וותיקים, אנחנו כבר שנים מבקרים במירון ונוסעים למירון ועשו לנו חלאקה במירון, ואנחנו חיים את מירון. גם הרב אייכלר וגם אני, כולנו מבתים שקשורים למירון. יוסי מכיר אותי כבר עשרות שנים, וגם יוסי הזה. קודם, תקבלו את הכול בהבנה. אני לא אמרתי חלילה – מכיון שעדיין לא היית מנכ"ל ולא הכרתי אותך ולא היית כזה נמרץ, וכל מה שאני אומר: היה משרד התיירות. אני רק הזכרתי את זה. אתה יודע שהטריבונות הקבועות שבנו זה גם היה במשרד התיירות. היה תקציב של משרד התיירות, והשקיעו ממש דברים חשובים מאוד. אני רוצה להזכיר את אלכס ואת מיסז'ניקוב. אלה אנשים שהזרימו הרבה-הרבה כסף למקומות האלה. אז תקבל את הדברים. לא התכוונתי, חלילה וחלילה, לפגוע במנכ"ל נמרץ כמוך או ביוסי שאני מכיר אותו לפחות 25 שנה, אלא באתי ואמרתי: מבחינה תקציבית, יותר קל זה משרד התיירות מאשר משרד הדתות – בתקציב של מיליארד מול תקציב... אבל בואו וניגש לעניין. כל מה שאני אומר כאן זה פשוט: חס וחלילה. מכיון ששנים אנחנו מדברים על מירון, ואני לא בא, חלילה, לקנטר; למשל, הייתי במירון בשבת וגם ביום חמישי וביום ראשון, ואם רואים דברים אז משתדלים להרים טלפון לישראל דרעי ולדבר אתו ולעשות, וברוך ה' נענים.
מר גנון, עכשיו שאלתי לך: מכיון שיש היום רפורמה בתחבורה הציבורית והמחירים, ברוך ה', ירדו פלאים והציבור מקבל את כול ההנחות, כולל ילדים ונוער, יש ציבור גדול מאוד שייסעו עם התחבור הציבורית המאורגנת ולא עם החברות הפרטיות. מה אנחנו עושים כדי שיהיו מספיק אוטובוסים? אם אנחנו לוקחים בחשבון שבשנה הקודמת זה 30% מהציבור, צריכים לקחת בחשבון שאנחנו צריכים השנה להביא לפחות מחצית מזה לתחבורה הציבורית. מאיפה תיקחו את האוטובוסים האלה לתחבורה הציבורית?
<דרור גנון:>
מה שיש לנו ושנוכל להביא נביא, ומה שלא נוכל לא.
<מנחם אליעזר מוזס (יהדות התורה):>
מה עושים? אבל אתה לא יכול - - -

<דרור גנון:>
אין מה לעשות. אין מאיפה להביא אוטובוסים.
<היו"ר ישראל אייכלר:>
החברות הפרטיות.

<דרור גנון:>
לוקחים את כל מה שאפשר מהחברות הפרטיות.

<היו"ר ישראל אייכלר:>
אז ישכרו את החברות הפרטיות.

<דרור גנון:>
גירדנו להם את הקרקעית.

<היו"ר ישראל אייכלר:>
אולי עמיר יגיד לך אחר כך. יכול להיות שהם יכולים לשכור את אותם 1,000 אוטובוסים.

<מנחם אליעזר מוזס (יהדות התורה):>
אני לא יודע כמה הם צריכים.
<דרור גנון:>
שכרנו אותם.
<מנחם אליעזר מוזס (יהדות התורה):>
יהיה מצב שכל יהודי שרוצה להגיע למירון יגיע בעזרת ה' בקווים שלכם?
<דרור גנון:>
אני מקווה. אני לא יכול להבטיח.
<מנחם אליעזר מוזס (יהדות התורה):>
אני שמעתי מקודם אמרה שלך: אנחנו נמכור כרטיסים עד כמה שיהיה אפשרי, עד כמה שיהיו לנו אוטובוסים.

<נצ"מ יוסי חמו:>
אבל זה אחראי. הוא אומר דברים אחראיים.

<דרור גנון:>
אני אומר דבר פשוט. בעיקרון, אנחנו גייסנו את כול האוטובוסים שיש – גם בתחבורה הציבורית וגם בשוק הפרטי. אני מעריך שביומיים-שלושה לפני האירוע כבר בחברות עצמן, שהן כבר מחויבות, אולי ישתחררו עוד טיפה אוטובוסים וגם אותם אנחנו ניקח. אבל זאת המכסה. אם זה יספיק – מצוין. לא יספיק – אנחנו לא יכולים להביא אוטובוסים משום מקום, ואז אנחנו נסגור את המכירות. לפי דעתי, אנחנו לא נגיע למצב הזה. אבל אם אנחנו נראה יומיים-שלושה שכן, אנחנו נטפל בזה.
<מנחם אליעזר מוזס (יהדות התורה):>
אני אומר לך: אתה חי בביטחון כמו יהודי כמוני, הא?

<דרור גנון:>
מוזס, אנחנו יכולים לתת מה שיש לנו ולא מה שאין לנו.
<מנחם אליעזר מוזס (יהדות התורה):>
בכל אופן, צריך לאפשר.

<דרור גנון:>
אין לנו מאיפה להביא.

<היו"ר ישראל אייכלר:>
העצה הכי פשוטה – אותם אוטובוסים שהשתחררו עכשיו, כי אנשים לא ייסעו בהם, יהיו בקשר עם עמיר ועם נתיב אקספרס וישכירו את האוטובוסים שלהם לחברות האלה. זה פשוט מאוד.

<חיים רבינוביץ:>
החברות עצמן - - -

<היו"ר ישראל אייכלר:>
זאת אומרת, יש 1,000 אוטובוסים שיביאו, נכון?

<דרור גנון:>
יותר. אנחנו מביאי יותר. זה יותר מ-1,000 פרטיים.

<היו"ר ישראל אייכלר:>
אז הם ישכירו - - -

<מנחם אליעזר מוזס (יהדות התורה):>
זו השאלה: האם הם ישכירו?

<היו"ר ישראל אייכלר:>
תכף נשמע מעמיר. אני בטוח שאם יצטרכו, הוא ישכור אותם.

<דרור גנון:>
אם יהיה פנוי, ישכור. מה שיהיה פנוי הוא ישכור.
<עמיר קינן:>
כל רכב שיזוז.

<דרור גנון:>
אין את הבעיה הזאת. הרב מוזס, הבעיה שלנו היא לא השכירות. הבעיה שלנו היא שפשוט אין, נגמר. זו אחת המדינות היחידות בעולם שיש בה הכי הרבה אוטובוסים ביחס לכמות האוכלוסייה. אתם לא יודעים את זה, אבל מדינת ישראל היא אחת המדינות עם הכי הרבה אוטובוסים.
<היו"ר ישראל אייכלר:>
אני זוכר שנסענו עם משאיות, והביאו ספסלים מבית-הכנסת ושמו על המשאית.

<דרור גנון:>
זה בטח לא כשהיינו מדינה. אני מדבר על כשאנחנו הפכנו למדינה ולא לפני זה.

<היו"ר ישראל אייכלר:>
לא. כשאני נולדתי, המדינה הייתה בת שבע.
<מנחם אליעזר מוזס (יהדות התורה):>
היו לוקחים אוטובוסים, - -
<היו"ר ישראל אייכלר:>
קושרים את הספסלים.

<מנחם אליעזר מוזס (יהדות התורה):>
- - והגב שלי היה הגב של השכן שלי. אתה מבין?

<יוסף שוינגר:>
דרור, הקטע המשעשע הוא שאז לא הייתה שום תלונה.
<שלומית אבינח:>
אנשים לא ידעו איך להתלונן.

<יוסף שוינגר:>
היום, מי שלא מגיע תוך שעה וחצי – פקקים, בלגאן. אז היו מגיעים כמו סמרטוטים. יש לי תמונות איך אנשים היו מגיעים לשם, וזה היה נראה לך שהם עברו התעללות, וכולם היו שמחים ושרו ורקדו. היום, אם המזגן טיפה לא פועל – "נהג, מה עם...?". ככה זה עובד. אבל אין מה לעשות. זה 2016.
<דרור גנון:>
אנחנו מתאימים את עצמנו למציאות של היום.
<מנחם אליעזר מוזס (יהדות התורה):>
נושא השילוט בצומת גולני – דיברנו על זה בפעם הקודמת. חיים אומר לי שלא סידרו את זה עדיין.
<דרור גנון:>
מנכ"ל משרד הדתות אמר שזה יטופל – זה יטופל.
<מנחם אליעזר מוזס (יהדות התורה):>
אבל, זה לא טופל. בינתיים, תדעו לכם שהשלט מראה לנסוע לעפולה.

<היו"ר ישראל אייכלר:>
זה לא רק בל"ג בעומר. אני נוסע כבר הרבה שנים, וכל פעם אני טועה ובשנייה האחרונה אני רואה את השלט הקטן הזה של רבי שמעון. היום, אתה מחנה בגולני החדש, ואתה כמעט תמיד טועה.
<חיים רבינוביץ:>
איפה שכתוב "צפת כרמיאל".

<מנחם אליעזר מוזס (יהדות התורה):>
איפה שכתוב "צפת כרמיאל" להוסיף שלט אחד: "מירון".

<קריאה:>
הוא מדבר על הקבוע.

<דרור גנון:>
אין קבוע. הקבוע זה בסדר. אנחנו מדברים על שילוט שהוא לטובת האירוע. זה לא קבוע. עם הקבוע אנחנו לא משחקים. הקבוע מאושר מבחינת תכניות וסטטוטוריקה. מדברים רק על האירוע.
<היו"ר ישראל אייכלר:>
עניין השילוט – - - -
<מנחם אליעזר מוזס (יהדות התורה):>
נציג מע"צ, עניין השילוט - - -

<היו"ר ישראל אייכלר:>
כן. יש שילוט מטעה בדרך לרבי שמעון במחלף החדש שיורד לכיוון עפולה.
<מנחם אליעזר מוזס (יהדות התורה):>
אולי תגיד למי זה מעניין כרמיאל בל"ג בעומר. מעוניינים ללכת למירון.
<מיכאל רסקין:>
כל השלטים במדינת ישראל הם לפי התקנות. מה שכתוב – זה מה שעושים. בדרך כלל, זה על יד או הכי קרוב. אני לא קובע מה לכתוב בשלט.
<מנחם אליעזר מוזס (יהדות התורה):>
עוד משהו למנכ"ל וליוסי שוינגר – אנחנו צריכים מורי דרך, גם גברים וגם נשים, בשפת היידיש, כמו שהיה בשנה שעברה. יש מתנדבים ומתנדבות?

<יוסף שוינגר:>
כן.

<מנחם אליעזר מוזס (יהדות התורה):>
יופי.

<יוסף שוינגר:>
ברמקולים ובכריזות זה יהיה. השנה אספר על כל מיני דברים בתחום הזה.
<מנחם אליעזר מוזס (יהדות התורה):>
כן? חידושים לדברים האלה? באים הרבה מחוץ-לארץ.

<יוסף שוינגר:>
יהיו לנו אפילו מדריכים בעברית...

<מנחם אליעזר מוזס (יהדות התורה):>
אני רוצה להודות על הספסלים. ברוך ה', אני שומע שיש כבר 20 ספסלים. יותר? 28-36.

אני ממהר לפדיון הבן.

<יוסף שוינגר:>
אני אענה.

<מנחם אליעזר מוזס (יהדות התורה):>
אני אשמע לי. הוא ימסור לי.

אני רוצה לשאול: מי אחראי היום על התאורה? הייתי בשבת, ופתאום ב-01:00 בלילה כל התאורה  בדרך – עלטה מוחלטת. מי אחראי? המושב?
<קריאה:>
ועד המושב.

<מנחם אליעזר מוזס (יהדות התורה):>
ועד המושב?

<קריאה:>
כן.

<מנחם אליעזר מוזס (יהדות התורה):>
איך תטפל בהם כך שלא יעשו לנו את זה בשבת?

<היו"ר ישראל אייכלר:>
הוא אחראי שיהיה אור או שזה ייכבה?

<דרור גנון:>
גם וגם. תלוי על איזה צד הוא קם בבוקר.

<מנחם אליעזר מוזס (יהדות התורה):>
אז מה אנחנו עושים?

<היו"ר ישראל אייכלר:>
אני מבקש מהמשטרה להערתו של הרב מוזס: מבחינה בטיחותית, אתם אחראים לא לאפשר כיבוי אורות בשום מקום.
<מנחם אליעזר מוזס (יהדות התורה):>
כיבוי אורות באמצע הלילה.

<נצ"מ יוסי חמו:>
זה לא יהיה.

<מנחם אליעזר מוזס (יהדות התורה):>
מה לא יהיה?

<נצ"מ יוסי חמו:>
לא יהיה דבר כזה.

<מנחם אליעזר מוזס (יהדות התורה):>
אז אני רוצה שתדע שהשבת אני מתכונן להיות, ויהיו אלפי אנשים גם בשבת, כי שבת האופרוף.

<יוסף שוינגר:>
זה ועד אחר היום.
<מנחם אליעזר מוזס (יהדות התורה):>
זה לא משנה. אני לא אגיד שמות. לא יכול להיות שב-01:00 בלילה פתאום יש עלטה. מי רשם את זה? אני לא יודע מי. יוסי, מי?
<יוסף שוינגר:>
שני ה"יוסים" רשמו את זה. זה יטופל. אני רק יכול להרגיע אותך: אנחנו נפרדים מהרשת, והציר הזה עובר לטיפול שלנו. בכל מקרה, הנושא כבר עלה.
<היו"ר ישראל אייכלר:>
גנרטור?

<יוסף שוינגר:>
בטח. אנחנו שולטים בזה. אני לא משאיר את זה לוועד כזה או אחר בזמן ההילולה כמובן.
<מנחם אליעזר מוזס (יהדות התורה):>
שאלה אחרונה – הייתי בשבת, וזה היה בשבת ותיקין באמצע, ופתאום היו יללות מעזרת הנשים והתחילו לרוץ החוצה נשים וילדות והיו צעקות וזעקות. חשבנו שחלילה קרה פיגוע. רצנו פנימה, והייתה שם אישה תמהונית. היה לה כבר פעם צו הרחקה לחצי שנה, והיא חזרה עכשיו לכבוד ל"ג בעומר. היא התחילה לזרוק חפצים ולשפוך מים. באו המון אורחים והיה מלא וגדוש.
<היו"ר ישראל אייכלר:>
מה השאלה?

<מנחם אליעזר מוזס (יהדות התורה):>
רגע, אספר לך. רצנו מהר להזמין את השומרים, והם אמרו: אין לנו רשות לנגוע בה. שאלתי: מה אתם עושים כאן? - -

<נצ"מ יוסי חמו:>
הם לא צריכים לנגוע בה. אם אין שם משטרה, לקרוא למשטרה.
<מנחם אליעזר מוזס (יהדות התורה):>
- - ואמרו: לא, רק משטרה. רצנו לנקודת המשטרה, והיא הייתה סגורה. במשטרה לא היו. הם הלכו והזמינו ניידת. הגיעה הניידת, ואמרו לה: אוי ואבוי לך. אחר הצהריים זה חזר שוב. עלתה לה הג'ננה לראש, והיא התחילה מחדש. מי אחראי להרחיק את התימהוניים האלה? אי-אפשר. אתה לא יודע מה שהיא עשתה שם.
<היו"ר ישראל אייכלר:>
זו השאלה: למה לא היה שוטר?

<מנחם אליעזר מוזס (יהדות התורה):>
למה לא היה שוטר בתחנה? ולמה השוטרים שבניידת לא לקחו אותה? אני מבין שזה שבת או אני לא יודע מה.
<נצ"מ יוסי חמו:>
קודם כול, אני לא מכיר את האירוע, כך שאני לא יודע לענות.
<מנחם אליעזר מוזס (יהדות התורה):>
אני פניתי לממ"ז, ולא קיבלתי תשובה.

<נצ"מ יוסי חמו:>
עוד פעם, אני לא מכיר את האירוע, אבל יש שם נקודת משטרה. אתה מדבר על יום - - -
<מנחם אליעזר מוזס (יהדות התורה):>
זה היה שבת בבוקר.

<נצ"מ יוסי חמו:>
יש לנו צוות שעובד רגלי. מן הסתם, במירון אנחנו לא נעים במהלך השבת. עובדה שהוא הגיע.

לשאלה שלך למה הוא טיפל בה בצורה כזו או אחרת, אני אבדוק ואתן לך תשובה. אני לא יודע לענות עכשיו.
<מנחם אליעזר מוזס (יהדות התורה):>
טוב. כתבתי את זה לאלון, בסדר?

<נצ"מ יוסי חמו:>
אוקיי.

<נצ"מ יוסי חמו:>
הרב מוזס, במבצע עצמו אין סיכוי כזה, כי אנחנו נותנים מאות שוטרים.

<היו"ר ישראל אייכלר:>
יוסי, באופן כללי, בכותל המערבי יש גם תמהוניים, אבל כשמישהו מתחיל להשתולל - -

<נצ"מ יוסי חמו:>
מסולק.

<היו"ר ישראל אייכלר:>
- - באים שני שוטרים ומפזרים את ההצגה.

<נצ"מ יוסי חמו:>
ברור. זה יהיה פה, ואפילו לא יהיה מצב - - -
<היו"ר ישראל אייכלר:>
זה לא שייך לל"ג בעומר.

<מנחם אליעזר מוזס (יהדות התורה):>
השאלה שלי היא: בכותל המערבי יש לשומרים את הכוח לקחת אותם, וכאן – לא.
<נצ"מ יוסי חמו:>
יש להם סמכויות מסוימות, ולא לקחת. הרב מוזס, עדיף שכך. - -
<היו"ר ישראל אייכלר:>
לא הייתי רוצה שכל מאבטח - - -

<נצ"מ יוסי חמו:>
- - שלא כל אזרח שעושה קורס של יום-יומיים, וחלילה אני לא מזלזל, - - -
<היו"ר ישראל אייכלר:>
אבל שוטרים צריכים להיות. מדובר על שנים רבות.

<נצ"מ יוסי חמו:>
נכון. סמכויות משטרה.

<מנחם אליעזר מוזס (יהדות התורה):>
לבסוף, תודה על הספסלים והברזיות. זה פיקוח נפש ממש לעלות קילומטרים בלי שתייה. תודה למשטרה שמצאה את המקומות שבהם כן אפשר לשים ספסלים.
<היו"ר ישראל אייכלר:>
תודה רבה לרב מוזס.

<מנחם אליעזר מוזס (יהדות התורה):>
תודה רבה. אני רק רוצה לשמוע את הרב שוינגר, ואז אני חייב לרוץ לפדיון הבן.
<יוסף שוינגר:>
אעשה בקצרה.

<מנחם אליעזר מוזס (יהדות התורה):>
ממש בקצרה.

<היו"ר ישראל אייכלר:>
אני רוצה לציין את הרב שוינגר שהוא כבר - - -

<מנחם אליעזר מוזס (יהדות התורה):>
אני רוצה להודות לכולם, לכל הנושאים בעול מירון. ה' יעזור לכם שבזכות רבי שמעון כל אחד ייוושע בכול מה שהוא צריך.
<היו"ר ישראל אייכלר:>
אמן ואמן.

הרב שוינגר, לקחנו אותו מהשטח – הוא צריך להיות שם עכשיו – והוא הגיע אלינו לפה, ואני רוצה להודות לו.
<יוסף שוינגר:>
מה שמדאיג אותי הוא שכל אחד שמטפל במירון מתקדם, ורק אני... לא משנה.
<היו"ר ישראל אייכלר:>
אתה רוצה להיות שר הדתות?

<יוסף שוינגר:>
לא. סתם העליתי נקודה למחשבה.

<דרור גנון:>
אתה בחברה טובה. הכול טוב.

<יוסף שוינגר:>
הרב מוזס, אני רוצה דקה לענות ברצינות על נושא התקציב. בשום שנה – ואני אצא מהנחה שאני קצת מכיר את המערכת הזאת – לא היה לנו תקציב סגור ומוגדר בצורה מסודרת כמו שהיה השנה, כולל משרד התיירות עם מיליארד השקל; הוא תמיד היה נותן לי 6.8 ועולה ל-7.2 והיינו עושים צעקות ומערבים את המשטרה ושוטפים עוד 200,000, וזה גם בימי סטאז', ואני מדבר על השוטף. זו פעם ראשונה שחודשיים לפני האירוע אני יודע בדיוק מה יש לי. כשבא סל הדרישות של המשטרה, של מתנ"א או של המחוז, אני, ישראל וכל המהנדסים יודעים: זה מה שיש לנו, וכך אני יכול. פעם לא יכולנו להיענות לבקשות. אני מדבר לא על המנהרות ודגרויסע זאכן, אלא אני מדבר על הדברים הקטנים הבטיחותיים.
<מנחם אליעזר מוזס (יהדות התורה):>
בראיון שלי אני דיברתי על המנהרות.

<יוסף שוינגר:>
לא, אני לא מתעמת.
<מנחם אליעזר מוזס (יהדות התורה):>
על הוצאות קבועות דיברתי ולא על שוטפות.

<יוסף שוינגר:>
אני אומר לך שמשרד הדתות נתן לנו פי 1.5 ממה שהיינו רגילים. אני לא מכיר שום משרד ממשלתי – ואני אומר את זה בלי להחניף  לו כי התקציב כבר אצלנו – שמנכ"ל בכל רגע פנוי  מגיע למירון, עולה ומלווה אותנו יחד עם השר, ממש אפשר להגיד 24/6. אני מסיר את הכובע. למה אנחנו השנה אנחנו רגועים ולא לחוצים? כי אנחנו יודעים בדיוק מה יש לנו. כשיש את הפת בסל, אין לנו שום דאגות.
עכשיו בואו ונדבר קצת על מה שעשינו. אנחנו באמת לקחנו את כל ההערות לתשומת הלב, והשנה אנחנו נתנו דגש לפרט. אם בשנים עברו טיפלנו בחצרות, בהתקהלויות הגדולות, השנה באמת מסתכלים, בהמשך לדברים, על המשפחה ועל הבודד שמגיעים מחניונים רחוקים. יהיו עשרות נקודות שתייה על-ידי דיילים – היימישע אידן - -

<קריאה:>
אנשי קהילה.

<יוסף שוינגר:>
- - שבעברית זה כאילו חבר'ה שמבינים את השפה, שיודעים איך להתנייד ושיודעים איך לדבר. כל אחד יקבל כזה טיפול. יהיו עשרות נקודות הצללה, מאות תאי שירותים שמחוברים למים ולביוב, ואלה דברים שלא היו. הקמנו מתחם מיוחד לנשים – מאות מטרים מרובעים. במתחם הקמנו אוהל ענק, ששם אם בשום שנה לא ניתן דגש לנשים, אז עכשיו אם לילדים וכולם אין איפה לשבת, והגברים הולכים, אז שם, במתחם עצמו, יש 12 חדרי הנקה וחדרי החתלה עם דיילות שמבינות את השפה שיטפלו במאות הנשים.
<חיים רבינוביץ:>
זה כבר מוכן.

<יוסף שוינגר:>
כן, כן, אפשר. ירדנו לרזולוציות מבחינת הטיפול בפרט.
לגבי הספסלים, שזה נושא שעולה כל שנה, לנו, מבחינתנו, אין בעיה להציב ספסלים.
<היו"ר ישראל אייכלר:>
אתה כבר אחרי. הצבתם.

<יוסף שוינגר:>
לא. יש בעיה עם בטיחות, ואנחנו חייבים גם לדעת את זה. החוכמה היא לא רק להציב ספסל. אומר לנו מהנדס בטיחות משטרתי או גם שלנו: במקרה שחס וחלילה קורה איזה שהוא אירוע פתאומי וצריך לפנות קהל, הספסלים הם מפגע בשטח.
<היו"ר ישראל אייכלר:>
בסדר, אבל שמת – נכון?

<יוסף שוינגר:>
בסדר, אבל שמנו איפה שמותר, ולגבי איפה שלא – שיידעו - - -

<היו"ר ישראל אייכלר:>
כמה שמתם? זה מה שאני רוצה לדעת.

<יוסף שוינגר:>
עשרות ספסלים. גם בחניונים הרחוקים וגם בקרובים וגם במעלה. אבל, יכול להיות שמגיע שוטר שרואה פתאום מסה של אנשים ומחליט "אני רוצה שהספסל הזה יעוף מפה" – לנו אין שום מילה, ואני גם יכול להבין את השוטר הזה. אנשים גם נופלים על ספסלים. זה לא כזה פשוט. בסך-הכול, אני מקווה שזה יעבוד מצוין.
אני רוצה באמת לתת מילה טובה לתיאום שהיה בין כל ארגוני ההצלה השנה. תמיד היינו רגילים שהיו מד"א וכו'. ברוך ה', כולם עובדים כאיש אחד בלב אחד. זה המקום באמת להגיד לכול הגורמים תודה: למשטרה, למשטרת התנועה, באמת למשרד התחבורה. אין אחד שלא נתן את ידו.
אני חושב שמבחינת המדינה לא ראיתי כזו מעורבות. אגב, אין גבול לתקציבים, ואני אומר את האמת. אפשר לעשות, ויש עוד תכניות רבות. אבל, מבחינת האופטימום, אני חושב שכמעט הגענו לשלושת רבעי הכוס המלאה. נקווה שהכול יעבור בשלום. אגב, יכול להיות גם שיהיו תקלות, ולא צריך להיבהל מזה. אבל, בסך-הכול, אני חושב שעשו עשרות תרחישים, ומקווים שאנשים יתנו את התשובה בשטח. תודה.
<היו"ר ישראל אייכלר:>
תודה רבה.

אני רוצה לאפשר לעמיר קינן לדבר, ואחרי זה – לאנשי ההצלה. אגב, "נתיב אקספרס" הודיע לנו שהסמנכ"ל היה צריך להיות פה, ובבוקר הוא היה בבדיקה רפואית דחופה ואין לו בעיה להשיב על כל השאלות. יש להם 50 אוטובוסים, והוא ייקח 115 מצפת. אני מבין שאתם משלימים את כל ההסעות האלה.
<מנחם אליעזר מוזס (יהדות התורה):>
ברשותכם.

<היו"ר ישראל אייכלר:>
מזל טוב. שיהיה לך בהצלחה גדולה. בדיון שיהיה אחרי ל"ג בעומר תבוא ותעודד את עודד ואת כל האנשים האלה.

<מנחם אליעזר מוזס (יהדות התורה):>
לא היה מקום להיפגע כלל ועיקר.

<עמיר קינן:>
כמו שאמרת, מי שאחראי בגדול על האירוע זה זה משרד התחבורה. מי שמבצע את האירוע זה "נתיב אקספרס", ואנחנו לקחנו על עצמנו את הנתח המרכזי של ההפעלה בין שלוש הערים המרכזיות הגדולות: ירושלים, בני-ברק ואשדוד. אנחנו מפעילים את כל השירות שקשור לשלוש הערים הגדולות בנתיבים הישירים שמשם למירון וחזרה. זה מרכז העניין.
ברמת תכניות, אלה תכניות דומות לשנה קודמת עם תגבורי שירות כמובן, בגלל כל מה ששמענו כאן. אנחנו בערך מתוכננים כרגע על סדר-גודל של 2,000 נסיעות, וזה המון. בכל קנה-מידה שעשינו - - -
<היו"ר ישראל אייכלר:>
2,000 נסיעות זה 2,000 אוטובוסים?

<עמיר קינן:>
זה 2,000 נסיעות הלוך ושוב. זה לא 2,000 אוטובוסים, כי כל אוטובוס, אם הוא מנוצל נכון, יכול גם לעשות פעמיים ואפילו יותר.

<היו"ר ישראל אייכלר:>
התכוונת לומר: לא נוסעים אלא נסיעות.

<עמיר קינן:>
כן, 2,000 נסיעות. כרגע אני מדבר על שלוש הערים.

<היו"ר ישראל אייכלר:>
יש לכם קשר גם עם החברות הפרטיות, שאם תצטרכו את האוטובוסים שלהן תוכלו לקחת?

<דרור גנון:>
הם לוקחים.

<עמיר קינן:>
חלק גדול מתוך האוטובוסים שאני מפעיל זה של חברות פרטיות. "אגד" לא מסוגלת להפעיל היום 2,000 נסיעות לבד עם עצמה. אלה אוטובוסים שכבר שכרנו וכבר מתגלגלים אתם ועם עוד חברות למיניהן, כשאתה אוסף את כל מה שיש בשוק, כמו ששמעתם מדרור, ואנחנו מנסים למצות את כל מה שרק אפשר וכל מה שקיים בשוק.
<היו"ר ישראל אייכלר:>
ההנחות לילדים יהיו גם למירון?

<עמיר קינן:>
הכול, הכול.
<שירלי שמואל:>
כן.

<היו"ר ישראל אייכלר:>
זה מהפך גדול מאוד. כל שנה זה היה - - -

<עמיר קינן:>
יש טבלאות מחירים שאתם בטח כבר מכירים אותן עם הנחות מאוד גדולות של כל מה שהיה באמת ברפורמה.
אנחנו מקווים באמת שהכול יעבוד כמו שצריך.

אני רק מבקש פה באמת שני דברים: הראשון – אני יודע שבדרך-כלל מהוועדות האלה יוצאת קריאה לציבור. חשוב לראות קצת יותר קטע של סבלנות, סובלנות, של הציבור, כי לפעמים, כמו שהרב שוינגר אמר, יש נפילה קטנה כאן או נפילה קטנה שם, וזה קורה באירועים כאלה וחשובה קצת סבלנות.
<יוסף שוינגר:>
ללא ספק.

<עמיר קינן:>
מעבר לזה, יש את כל נושא המכירה המוקדמת. אני חושב שחשוב להוציא קריאה לאנשים להזדרז קצת ולהיערך לפני זה ולא לבוא ביום רביעי ולהיערך ולקנות כרטיס, שזה מאוחר מדי. אם רוצים לייצר היערכות נכונה וטובה, כדאי כבר היום לרוץ קדימה עם הנושא הזה.
<היו"ר ישראל אייכלר:>
צריך גם להגיד לציבור וגם לנהגים שהם לא יהיו עצבניים. אני לא יודע איך אני הייתי נוהג, אם 50 אנשים היו עומדים לי על הראש.

<עמיר קינן:>
לא, היום הם יושבים, והם כבר לא עומדים. זה דווקא מאוד רגוע. זה צריך להיות מאוד רגוע.
<היו"ר ישראל אייכלר:>
היו מקרים בזמן האחרון, ולא בחברה שלכם. באיזו חברה זה היה שנהג תקף נוסעים באלימות פיזית? זה היה בבני-ברק?

<חיים רבינוביץ:>
לא בל"ג בעומר.
<היו"ר ישראל אייכלר:>
לא בל"ג בעומר. בכל אופן, צריך לראות שהנהגים גם יהיו רגועים.

<אבנר עורקבי:>
זה מתועד.

<היו"ר ישראל אייכלר:>
כן, ראיתי.

צריך גם לדאוג לנהגים שיהיה להם איפה לנוח שם.

<עמיר קינן:>
יש להם. דאגנו להם לכול הדברים, כולל חניה בדרך, חניה על ההר וכולל הכול. הכול כבר מתואם וסגור.
<היו"ר ישראל אייכלר:>
יופי.

נגיע לארגוני ההצלה. אני רוצה לשבח גם את "עזר מציון" שלא נמצאים פה. הם לקחו על עצמם את ההובלה של הזקנים והנכים.
<אבנר עורקבי:>
קוראים לי אבנר עורקבי, ואני יושב-ראש ארגון הנכים בישראל המיוחד. הנושא הזה קרוב אלי גם מבחינה אישית וגם מבחינה כללית, כי אני מקבל בעיקר את הפניות, כי מכירים אותי בתור אדם חרדי. אני מקבל את כל הפניות גם בנושא הכותל וגם בכול הנושאים. אני ממש בהתלבטות. אני חושב שאני לא אגיע לשמעון בר יוחאי. כמו כל שנה, אני לא אגיע השנה לבר יוחאי. מחמת מוגבלותי, אני בכיסא גלגלים וכול המרכיבים הנילווים שלי הם בתוך האוטו שלי. אם אני צריך להותיר את האוטו שלי בחניון למטה ולעלות עם שאטל, מה יקרה כשאצטרך את המרכיבים החיוניים שהם אצלי באוטו? כלומר, אני צריך לרדת חזרה לאוטו. אז מה? מה עשיתי בזה? אני יודע שאין לכם את התשובות לדברים האלה. אנחנו, אנשים נכים, זקוקים. אני זקוק לקטטר, להנשמה ולכל מיני דברים. יש אצלנו הרבה נכים שכל המכשירים שלהם נמצאים בתוך האוטו. הכול נמצא בתוך האוטו. אם לא, אין להם מה לעשות. למה אנחנו מוותרים על זה? מגיעים במועד מאוחר יותר. אמרתם שפעם זה נגיש, והנה זה לא נגיש ואנחנו לא יכולים להגיע. אנחנו מבינים את זה. יש בנו הבנה שאין יכולת מבחינת עומס התחבורה, ואין לנו בעיה מהבחינה הזאת. אבל, להכניס אחד או שניים שהם מאוד מוגבלים שלא יכולים להגיע – ואני מוכן לוותר ואני בכלל לא מגיע, אלא אני מגיע בזמנים אחרים. ישנם נכים שלא מוכנים לוותר על זה ורוצים להגיע, - -
<שלומית אבינח:>
שיהיה שיקול דעת מראש.
<אבנר עורקבי:>
- - ואפשר לאפשר להם את זה מראש או שאפשר להקים איזה מוקד מסוים שיוכל לתת להם את הארגון הזה על מנת לעלות, כך שהנכה לא יחזור אחורה לכיוון הביתה, לכיוון המרכז או לכיוון דרום.
<היו"ר ישראל אייכלר:>
אני רוצה להציע משהו. זה נושא מאוד רגיש, כך שקשה לדבר לאנשים. אני, כיושב-ראש, חייב לומר את זה. יכול להיות שיש אנשים שאומרים: אתה יודע מה? אז אני לא אסע דווקא בשעות האלה, אלא אני אגיע או במוצאי או למחרת או יום לפני. אם יש חולה או מקרה הומאני נוראי שהוא רוצה להיות אצל רבי שמעון דווקא בל"ג בעומר, המשטרה כן תאפשר לו, בתיאום של כמה ימים מראש כמובן, והמשפחה תהיה בקשר, לגבי הרכב הספציפי הזה; הוא שוכב על מיטה והוא לא יכול, ובאמת לא רק שיש לו כיסא גלגלים אלא שהוא באמת במצב – יש מקרים שמביאים אותם גם לכותל – אז שתהיה אפשרות כזו.
<שלומית אבינח:>
השאלה היא: מי יהיה אחראי לתיאום מראש?
<היו"ר ישראל אייכלר:>
אני חושב שהמשטרה, לא?

<שלומית אבינח:>
במקרים הבודדים והחריגים, ולא גורף.
<היו"ר ישראל אייכלר:>
בודדים ממש.

<אבנר עורקבי:>
אני רוצה גם לקבל את האישור לפני זה – שבוע לפני זה. למשל, אם אני רוצה להגיע ביום ראשון, אני אוכל להגיע למתחם של ההר?

<נצ"מ יוסי חמו:>
אני אחלק את זה. קודם כול, אני, בהחלט, מבין ללבך. הלוואי ומשטרת ישראל יכלה יחד עם כל הגורמים לגרום למצב שבזמן העיקרי של ההילולה יהיו לנו על ההר מאות מקומות חניה. אין לנו. פשוט אין לנו. ב"אין לנו" אני מתכוון: אפילו לא לרמה של 30 או 40 מקומות חניה. אין לנו.
<אבנר עורקבי:>
סיכה אין לך. אני מבין.

<נצ"מ יוסי חמו:>
אל"ף, פשוט אין לנו.

בי"ת, אנחנו חייבים לשמור על שלום הציבור. גם את המקומות הבודדים אנחנו חייבים לשמר לשעת חירום, במידה ויש לנו אירוע חירום.
בסיטואציה של בודד כזה או אחר, אנחנו, בהחלט, יכולים להפעיל את שיקול הדעת ברמה של אפילו להביא את אותו בודד להר בליווי מיוחד ולהחזיר אותו. אבל אין לנו את היכולת התשתיתית. זה לא נושא של כוח-אדם – זו פשוט יכולת תשתיתית.
מעבר לכך, צריך לזכור שהשנה, כפי שאמרתי, אפשרנו ל"עזר מציון" וגם ל"לב מלכה" הרבה יותר אמבולנסים, וחלק מהאמבולנסים שלהם הם רכבי שאטלים עם יכולות של אמבולנסים. זה המקסימום שאני מכיר שאנחנו יכולים לעשות.
<אבנר עורקבי:>
הוא חוזר ויורד למטה בחזרה?
<נצ"מ יוסי חמו:>
הוא עושה סיבוב נוסף.
<אבנר עורקבי:>
הוא לא צמוד אליך.

<נצ"מ יוסי חמו:>
הוא מגיע לנקודת ההורדה וההעלאה.

<היו"ר ישראל אייכלר:>
במקרה בודד כזה ימצאו את הדרך לתאם.

<אבנר עורקבי:>
אני מדבר על שבוע לפני.
<נצ"מ יוסי חמו:>
שבוע לפני – לא תהיה בעיה. לא תהיה בעיה גם ביום ראשון וגם ביום שני. נכה יוכל לעלות עד להר, לחנות, לעשות את התפילה כמו שצריך ולעזוב.
<היו"ר ישראל אייכלר:>
התשובה שלך הייתה טובה מאוד. אבנר, אני חושב שאתה הסכמת שאם יש מקרה בודד אחד, גם ב"עזר מציון" אפשר. אם לא יהיה אפשרי, אז הם בשטח, והם ילוו אותו ויאפשרו לו אולי דרך בורמה משהו אחר.
<אבנר עורקבי:>
תודה. יש לי פגישה.

<היו"ר ישראל אייכלר:>
יש לך הרבה זכויות.

<אבנר עורקבי:>
מה אני אעשה? ה' יעזור לי.

<היו"ר ישראל אייכלר:>
לגבי הצלה, אנשי מד"א ו"איחוד הצלה", אני מבין שאתם עובדים בשיתוף פעולה השנה בעזרת ה'?
<רונן בשארי:>
כן. השנה כלל ארגוני ההצלה, כולל "איחוד" בעצם, מבצעית, כפופים למד"א. אנחנו מתואמים בפריסה המבצעית, במרפאות וגם בצוותים הרפואיים שיהיו על ההר. גם "עזר מציון" מציב אמבולנסים מעבר לרכבים להסעת נכים. בסך-הכול, כלל הרפואה מתוכללת ומתואמת. אנחנו עובדים ומתואמים עם משטרת ישראל מחוז צפון ועם כלל הגורמים וכמובן עם מרכז המקומות הקדושים והמשרד לענייני דתות. בסך-הכול, זה אירוע מורכב. התרחיש הקיצון, שבעצם אנחנו נערכים אליו, זה אירוע רב נפגעים, ולכן כלל המעגלים הם גם מקומיים, גם במעגל היותר קרוב של המרחבים וגם מבחינת כוחות ארציים.
צריך לציין שגם פיקוד העורף עוזר לנו. אנחנו בקשר גם עם חיל-האוויר במידה ויתפתח אירוע קיצון להבאת מסוקים של צה"ל לשינוע נפגעים.
<היו"ר ישראל אייכלר:>
יש לכם מנחת שם?

<רונן בשארי:>
יש מנחתים מאושרים. התכנית המבצעית ידועה גם למשטרה ולכלל הכוחות.
<היו"ר ישראל אייכלר:>
תודה רבה.

הרב זאב קשש מ"איחוד הצלה", בבקשה.

<זאב קשש:>
כמו שאמרו כאן, זו באמת בשורה טובה שהשנה הכול הולך חלק ויש שיתוף פעולה ותיאום  מלא. קודם כול, אני רוצה באמת להודות לכול הגורמים – כמובן למנכ"ל ולשר שדואגים, ולמרכז המקומות הקדושים, לרב שוינגר והרב ישראל דרעי שמלווים אותנו כל השנים ובשנה הזאת בפרט ממש היה סיוע צמוד לכול הצרכים.
מבחינתנו, ההיערכות שלנו היא מעבר לצוותים הרגליים. יש 16 צוותים רגליים שנמצאים בתוך ריכוזי הקהל. כל צוות הוא בן ארבעה חובשים עם אלונקה וציוד רפואי, והם נותנים את המענה המיידי במקום. יש שתי מרפאות, שכוללות רופאים, פראמדיקים, ציוד רפואי ותרופות, שנמצאות: אחת בכניסה לעזרת נשים, ואחת בסוף דרך מהדרין. כמובן, שיש את המרפאה הגדולה של מד"א, ובמקרה הצורך מפנים לשם, ואם צריך פינוי – מפנים. יש את האופנועים שנמצאים בצירים העוטפים כדי לתת מענה לצורך הגעה מהירה על-ידי אופנוע.
העלו כאן את נושא השילוט במירון וכל המידע לציבור. זה התחיל בשנה שעברה, וזה באמת המקומות הקדושים בשיתוף עם המשטרה הובילו את זה וגם מימנו פה את כל הפרויקט הזה. אנחנו, כמובן, יזמנו את הרעיון ובאמת עזרנו בכול הפילוח והחלוקה של כל המושב.
<היו"ר ישראל אייכלר:>
אגיד את הרעיון במשפט אחד: כל מקום שתהיה קריאה – מיד לפי הצבע או לפי המספר יידעו איפה זה.
<זאב קשש:>
נכון. יש מפות ממוספרות - -
<היו"ר ישראל אייכלר:>
שיחולקו לקהל.

<זאב קשש:>
- - ועם צבעים, וזה יהיה בכול מוקד של כל הגופים. בעצם, יש 550 שלטים כאלה גדולים - -

<היו"ר ישראל אייכלר:>
של אזורים.

<זאב קשש:>
- - שתלויים בכול מקום עם מספרי החירום, ויש עשרות אלפי פלאיירים שהעולים לשם מקבלים. בעצם, יש פה את כל המידע הרלוונטי, כולל מספרי טלפונים ומידע שצריך לדעת. זה יחולק לכולם.
כמו כולם, אנחנו מקווים שנעבור את הכול בשלום ללא אירועים. באמת יש שיתוף פעולה פורה.

<היו"ר ישראל אייכלר:>
אחרון חביב זה - - -

<שלומית אבינח:>
נציג "סופרבוס" עוד לא דיבר.

<היו"ר ישראל אייכלר:>
"סופרבוס". מה שמך?

<אלרן כהן:>
אני אלרן כהן. השנה אנחנו עושים את הקו מטבריה. זו שנה ראשונה שאנחנו עושים אותו. נערכנו לפי ספירות שעשינו בשטח בשנה קודמת. תגברנו והכפלנו את השירות שם.
בנוסף לזה, אנחנו נותנים עוד 20 אוטובוסים, שאטלים, ועוזרים ל"נתיב אקספרס", מכרמיאל למירון.
עקרונית, הכול מוכן.

<היו"ר ישראל אייכלר:>
מטבריה יש גם שאטלים או אוטובוסים רגילים?

<אלרן כהן:>
מטבריה יש כל הזמן – עולה ויוצא. יש שירות – 452.
<קריאה:>
נסיעות רגילות.

<דרור גנון:>
מה זה "רגיל"? זה מירון ישיר.

<אלרן כהן:>
מירון ישיר.

<היו"ר ישראל אייכלר:>
זה טבריה-מירון ישיר, ואתם עולים עד למעלה?

<אלרן כהן:>
כן, כן.

<היו"ר ישראל אייכלר:>
מצוין. זאת אומרת, גם אם מישהו שם את הרכב בטבריה, הוא יכול לנסוע אתכם.
<אלרן כהן:>
כן.

<קריאה:>
נכון. עושים את זה.

<היו"ר ישראל אייכלר:>
מצוין. שיהיה לכם בהצלחה.

"נתיבי ישראל", מה אתה אומר?

<מיכאל רסקין:>
למעשה, את כל המטלות שהטילו עלינו אנחנו מסיימים עד סוף השבוע, פרט לסגירת כניסות שנעשה ממש לפני יום רביעי.
<היו"ר ישראל אייכלר:>
והשילוטים? כל השלטים בסדר?

<קריאה:>
מה אתה רוצה מהשלטים?

<היו"ר ישראל אייכלר:>
הם עושים את השלטים.

<שירלי שמואל:>
לא.

<היו"ר ישראל אייכלר:>
הם תולים את השלטים.
<קריאה:>
- - - המבצעת.

<היו"ר ישראל אייכלר:>
מי השר שלכם?

<שירלי שמואל:>
ישראל כץ.

<היו"ר ישראל אייכלר:>
סליחה. תגיד לו שביקשתי אישית: כבר 58 שנים אני נוסע, ומאז עשיתם את המחלף החדש בגולני אני מתבלבל עם השלט הקטן לרבי שמעון בר יוחאי וכמעט מגיע לעפולה. מזל שיש לי - - -
<יוסף שוינגר:>
מה הבעיה שנתי יציב בן-אדם עד שהרב אייכלר עובר... 

<היו"ר ישראל אייכלר:>
לא, אני עושה משהו יותר טוב. אני נוסע עם חיים, אבל בל"ג בעומר הוא נמצא במירון, אז אני נוסע עם מישהו אחר שהוא שומר.

אני רוצה לסכם את הדיון: 

קודם כל, להודות לכם. הלוואי וגם אחרי ל"ג בעומר יהיה לנו דיון כל כך נחמד.

אני רוצה לברך על שיתוף הפעולה בין משרדי הממשלה, התחבורה ושירותי הדת, ובראשם המנכ"ל עודד פלוס ומנהל המקומות הקדושים הרב שוינגר.
התשובות לישיבה המקדימה ליישום המסקנות והמלצת הוועדה – כמעט אחת לאחת, בעצם כולן, התמלאו.
יש פה בעיה של 60,000 שקל של שילוט בין-עירוני, והמנכ"ל הודיע שזה ייפתר ביניהם.

הגעת נכים קשים – לגבי הנכים הרגילים, "עזר מציון", "לב מלכה" וארגוני ההצלה. דיברנו עם המשטרה שבמקרה שיש אירוע בודד של מישהו שזקוק, היא תתייצב לעניין.

אנחנו רוצים להמליץ לאנשים להזמין כרטיסי נסיעה לפני, כי שמענו ממשרד התחבורה שאין כרטיסים בלי גבול.
אספקת חשמל – תכף נגיד ממי אנחנו מבקשים – אנחנו מבקשים מהמשטרה שהיא תדאג שתהיה אספקת חשמל בכול ימות ההילולה בלי שום הפסקה.

אנחנו מבקשים שידאגו לנהגים כך שיהיה להם מקום להירגע, וגם ש"אגד", וכל החברות ומשרד התחבורה, - - 

<שלומית אבינח:>
נקודות התרעננות.

<היו"ר ישראל אייכלר:>
תכתבו לנהגים מכתב אישי: גם לגבי נקודות התרעננות, אבל גם שיהיו רגועים.
<לגבי הרכבים הפרטיים, הוועדה מציינת בסיפוק שהשנה הכינו חניונים גדולים ואת עניין התאורה בכבישים החשוכים ובשאטלים.>
נותר לנו רק לאחל הצלחה בזכות רבי שמעון בר יוחאי שכולם – יתקבלו כל תפילותיהם ברצון.
<קריאה:>
אמן. תודה רבה.

<הישיבה ננעלה בשעה 14:24.>

